SABI KAN BAYAN BIKOL: Apat na mga opisina kan gobierno, NCPO ibabalyo sa Almeda Highway\nApat na ahencias de gobierno asin central headquarter kan Naga City Police Office (NCPO) ibabalyo na sa Almeda Highway, Barangay Concepcion Grande, sa lote na pagrurogaring kan lokal na gobierno kan Ciudad nin Naga.\nSi Bise Alcalde Nelson Legacion, pamayo kan Sangguniang Panlungsod nagsabi an mga ahencias na may opisina sa ciudad alagad nagtugot na mabalyo kan saindang mga edificio kinababalihan nin Provincial Office kan Department of Interior and Local Government (DILG), District Office kan Land Transportation Office (LTO), Provincial Office kan Department of Agrarian Reform (DAR), Sub-station kan Bureau of Fire Protection (BFP) asin NCPO na an presenteng opisina sa Calle Barlin gigibohon na sanang Police Sub-Station.\nBase sa recomendasyon kan Committee on Properties kan SP an City Hall madonar nin 2,000 metros cuadrado para sa NCPO, 500 metros cuadrado para sa DILG, 800 metros cuadrado para sa DAR, 500 metros cuadrado sa BFP asin 5,000 metros cuadrado sa LTO na tinawan nin mahiwas na espacio nganing gamiton para sa impounding area ni mga vehiculos.\nTres hektarya an lote kan ciudad na dating pagrurogaring kan familia Almeda alagad idodonar kan City Hall an kagabsan na 8,800 metros cuadrado para sa sinambit na mga ahencia asin NCPO asin tres hasta cuatro mil metro cuadrado papatukdokan nin convention center, sabi pa ni Legacion.\nSusog sa plano kan lokal na gobierno an lugar kan Almeda Highway gigibohon nang central business district III sa tahaw kan padagos na paglaog nin mga darakulang establisimiento sa ciudad asin piot na sa centro maging sa central business district II.\nAn paghubo kan sinambit na mga opisina makakatabang sa ngaran na negosyo asin pag-uswag kan lugar mantang mababawasan an bulos kan trafico sa centro kan ciudad.


Nungkang Pabayaan an Saindong mga Kapagtubod\nAn Torrengbantayan—Pag-aadalan na Edisyon | Marso 2011\nBASAHON SA Albanian Aleman Amharic Bicol Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Czech Danish Dutch English Español Estonian Ga Georgian Guarani Haitian Creole Hapon Hiligaynon Hungarian Igbo Indonesian Italiano Koreano Latvian Lithuanian Luo Malayalam Myanmar Norwegian Ossetian Pangasinan Persian Polish Portuguese Pranses Quechua (Bolivia) Rarotongan Romanian Ruso Samoan Sepedi Sesotho (Lesotho) Setswana Shona Silozi Sinhala Slovak Slovenian Sranantongo Swahili Tatar Tetun Dili Thai Tsonga Turkish Ukrainian Vietnamese\n“SA LAOG nin sampulong taon, naakit kaming marhay sa nagkikilyab na liwanag kan kinaban nin negosyo, na ikinakaogma an darudakulang kayamanan. Minsan ngani pinadakula kami sa katotoohan, kami naparayong marhay asin nawaran nin espirituwal na kosog na bumalik,” an isinaysay ni Jarosław asin kan saiyang agom na si Beata. *\nNagigirumdoman kan saro pang tugang na si Marek: “Huli sa sosyal asin politikal na mga pagbabago sa Polandia, paorootro akong nawaran nin trabaho. Nadesganar ako. Natakot akong magpundar nin sadiri kong kompanya huling mayo ako nin abilidad sa pagnegosyo. Sa katapustapusi, nasugotan akong magpundar kaiyan, na iniisip na makakatabang ini sa sako tanganing orog na maasikaso an materyal na mga pangangaipo kan sakong pamilya na mayo nin ano man na negatibong epekto sa espirituwalidad ko. Pag-abot nin panahon, narealisar ko na sala nanggad ako.”\nSa kinaban na padagos na naglalangkaw an presyo nin barakalon asin nagpaparadakol an mayo nin trabaho, an nagkapirang indibiduwal nagigin desperado asin, bilang resulta, nakakagibo nin bakong madonong na mga desisyon. Dakol na tugang an nagdesisyon na mag-ako nin obertaym na trabaho, magkaigwa nin dagdag na trabaho, o magpundar nin sadiri nindang negosyo minsan ngani mayong eksperyensia dian. Iniisip ninda na an dagdag na ginaganar makakatabang sa pamilya asin dai makakadanyar sa espirituwalidad ninda. Pero, an dai inaasahan na mga pangyayari asin bakong masarig na ekonomiya puedeng makaraot dawa sa mga plano na may marahay na motibo. Bilang resulta, an nagkapira nahulog sa silo nin kahanaban asin isinakripisyo an espirituwal na intereses apabor sa materyal na mga bagay.—Ecl. 9:11, 12.\nAn nagkapirang tugang nabangkag na marhay sa mga pinagmamaigotan na kamtan sa kinaban kaya mayo na sinda nin panahon para sa personal na pag-adal, mga pagtiripon, o ministeryo. Malinaw nanggad, an siring na kapabayaan nakakadanyar sa saindang espirituwalidad asin sa relasyon ninda ki Jehova. Tibaad bayaan man ninda an saro pang mahalagang relasyon ninda—an pakikidayupot ninda sa mga ‘may relasyon sa sainda sa pagtubod.’ (Gal. 6:10) An nagkapira luway-luway na minarayo sa Kristianong kasararoan nin magturugang. Seryosong pag-isipan an aspektong ini kan bagay na iyan.\nAn Obligasyon Niato sa mga Kapagtubod\nBilang magturugang, dakol an pagkakataon niato na magpaheling nin pagkamoot sa lambang saro. (Roma 13:8) Sa saindong kongregasyon, posibleng marhay na may naheheling kamong ‘mga nagsasakit na naghahagad nin tabang.’ (Job 29:12) An nagkapira tibaad mayo nin pundamental na materyal na kakanon. Ipinapagirumdom sa sato ni apostol Juan an oportunidad na itinatao kaini. “An siisay man na igwa nin pansustento sa buhay kan kinaban na ini asin naheheling an saiyang tugang na nangangaipo alagad ta minapinto kan saiyang mamomoton na pagmalasakit sa saiya, paanong magdadanay sa saiya an pagkamoot nin Dios?”—1 Juan 3:17.\nTibaad may ginibo na kamo para sa mga igwa nin arog kaiyan na pangangaipo asin nakatao na nin dakol na tabang sa iba. Pero, an interes niato sa kasararoan nin magturugang bakong limitado sa pagtao sana nin materyal na tabang. An nagkapira tibaad nag-aagrangay para sa tabang huli ta sinda namomondo o nangluluya an boot. Sinda tibaad nakakamate nin pagigin bakong maninigo, nagsasakit huli sa grabeng helang, o nagadanan nin namomotan. An sarong paagi na puede niatong maparigon an boot ninda iyo an paghinanyog asin pakikipag-olay sa sainda, asin sa siring nagigin mapagrisa sa saindang emosyonal asin espirituwal na mga pangangaipo. (1 Tes. 5:14) Sa parate, ini orog na nagpapakosog kan bogkos nin pagkamoot sa satong mga tugang.\nAn espirituwal na mga pastor tibaad iyo an nangorognang nasa kamugtakan na maghinanyog na may empatiya, magin mapagsabot, asin magtao nin mamomoton na hatol na sono sa Kasuratan. (Gibo 20:28) Sa paaging iyan inaarog kan mga paraataman si apostol Pablo, na igwa nin “mamomoton na kapadangatan” sa saiyang espirituwal na mga tugang.—1 Tes. 2:7, 8.\nMinsan siring, kun an sarong Kristiano maparayo sa aripompon, ano an nangyayari sa obligasyon nia sa saiyang mga kapagtubod? Dawa an mga paraataman bakong ligtas sa sugot na magmaigot na magkamit nin materyal na mga bagay. Paano kun an sarong Kristiano magpadaog sa siring na sugot?\nNagagabatan Huli sa mga Kahaditan sa Buhay\nArog kan nasambitan na, an pagtatrabaho tanganing ikatao an pundamental na pisikal na mga pangangaipo kan satong pamilya parateng minaresulta sa mga kahaditan asin puedeng magpaluya kan satong pagmansay sa espirituwal na mga pamantayan. (Mat. 13:22) Si Marek, na nasambitan sa enotan, nagpaliwanag: “Kan mapierde an negosyo ko, nagdesisyon akong maghanap nin trabahong halangkaw an sueldo sa ibang nasyon. Naghale ako tanganing magtrabaho nin tolo sanang bulan, dangan tolong bulan giraray, asin nasundan iyan nin nasundan, na sa mga pag-oltanan kaiyan nakakapuli ako nin madali sana. Huli kaiyan, nagsakit sa emosyon an sakong bakong kapagtubod na agom.”\nBako sanang buhay pampamilya nia an naapektaran. “Apuera sa halawig na oras nin pagtrabaho sa mainiton na klima,” an sinabi pa ni Marek, “nalantad ako sa bastos na mga tawo na nagmamaigot na aprobetsaran an iba. Garo sinda ordinaryong mga butangero. Nakamate ako nin grabeng kamondoan asin pagigin dominado nin iba. Huling mayo ngani nin panahon tanganing asikasohon an sadiri ko, nagpoon akong magduda sa kakayahan ko na maglingkod sa iba.”\nAn mamondong mga resulta kan desisyon ni Marek maninigong magpahiro sa sato na magpondo nguna asin mag-isip. Dawa kun garo baga mareresolberan kan pagduman sa ibang nasyon an mga problema sa pinansial, dai daw iyan mabunga nin iba pang mga problema? Halimbawa, ano an mangyayari sa espirituwal asin emosyonal na kamugtakan kan satong pamilya? An siring daw na pagbalyo sa ibang lugar puedeng magin dahelan na maputol an satong koneksion sa kongregasyon? Dai daw kaiyan hahaleon sa sato an pribilehio na makapaglingkod sa mga kapagtubod?—1 Tim. 3:2-5.\nPero, arog kan posibleng aram na nindo, an saro puedeng mabangkag sa sekular na trabaho dawa dai sia magtrabaho sa ibang nasyon. Isip-isipa si Jarosław asin si Beata. “An gabos na iyan nagpoon na mayo man kami nin salang motibo,” an sabi nia. “Kan kami bagong kasal, nagbukas kami nin sarong sadit na puesto sa pagtinda nin hot-dog sa lugar na dakol an nagbabakal. Huli sa dakulang ganansia, naengganyar kami na pahiwason an negosyo mi. Alagad nagin kadikit na sana an panahon mi, kaya may beses na dai kami nakakaatender sa Kristianong mga pagtiripon. Dai nahaloy, nagpondo ako sa pagpapayunir asin pagigin ministeryal na lingkod. Huling naoogma sa ganansiang nakukua mi, nagbukas kami nin dakulang tindahan asin nakisosyo sa sarong bakong kapagtubod. Dai nahaloy, nagbibiahe na ako sa ibang nasyon tanganing magpirma nin mga kontrata na minilyon na dolyares an kantidad. Bihira na akong nasa harong asin nagluya an relasyon ko sa sakong agom asin sa sakong aking babae. Sa katapustapusi, huli sa nag-aasenso ming negosyo napatorog kami sa espirituwal. Huling naputol na an pakikiasosyar sa kongregasyon, dai mi na lamang naisip an samong mga tugang.”\nAnong leksion an manonodan niato digdi? An pagmawot na gumibo nin pribadong “paraiso” puedeng makasiod sa sarong Kristiano, na maresulta sa pagigin kampante—pagkawara pa ngani kan “saiyang pang-ibabaw na mga gubing,” an saiyang Kristianong midbidan. (Kap. 16:15) Puede kaiyan na putolon an relasyon niato sa satong mga tugang na kaidto nasa kamugtakan kita na tabangan sinda.\nGumibo nin Sadiosan na Pag-ebalwar\nTibaad may tendensia kitang mag-isip na ‘Dai iyan mangyayari sa sako.’ Pero, marahay na seryoso niato gabos na pag-isipan kun ano sana talaga an kaipuhan sa buhay. “Dai kita nagdara nin ano man sa kinaban, asin dai man kita makakadara nin ano man hale dian,” an isinurat ni Pablo. “Kaya, mantang igwa nin kakanon asin gubing, maninigoan na kita sa mga bagay na ini.” (1 Tim. 6:7, 8) Totoo, magkakalaen an klase nin pamumuhay sa kada nasyon. An ibinibilang na pinakahababa sana sa sarong nagprogreso nang nasyon tibaad ibilang na luho sa dakol na ibang nasyon.\nAno man an klase nin pamumuhay sa lugar na dian kita nakaistar, isip-isipa an sunod na mga tataramon ni Pablo: “An mga determinadong yumaman nahuhulog sa sugot asin sa siod patin sa dakol na daing kuenta asin nakakaraot na mawot, na nagdadara sa mga tawo sa kalaglagan asin kapahamakan.” (1 Tim. 6:9) An siod dai naheheling kan biktima. Dinisenyo iyan tanganing biglaon an biktima sa pagdakop sa saiya. Paano niato malilikayan na masiod nin ‘nakakaraot na mga mawot’?\nAn pag-establisar nin mga prioridad makakapahiro sa sato na maghanap nin mas dakol na panahon para sa intereses kan Kahadean, kaiba an personal na pag-adal. An siring na mapagngayongayong pag-adal makakatabang sa sarong Kristiano na magin “lubos na may kakayahan, biyong nasangkapan” tanganing magtabang sa iba.—2 Tim. 2:15; 3:17.\nSa laog nin pirang taon, an mamomoton na kamagurangan naghingoang pakosogon asin parigonon si Jarosław. Napahiro siang gumibo nin dakulang mga pagbabago. Sia nagsabi: “Sa sarong importanteng marhay na pag-oolay, kinotar kan mga magurang sa kongregasyon an sono sa Kasuratan na halimbawa nin sarong mayaman na hoben na lalaki na gustong mabuhay sagkod lamang alagad habong bayaan an saiyang materyal na mga rogaring. Dangan mataktika nindang pinalataw an punto kun baga an impormasyon na ini puedeng mag-aplikar sa sako. Naliwanagan nanggad ako kaiyan!”—Tal. 11:28; Mar. 10:17-22.\nSadiosan na inebalwar ni Jarosław an saiyang situwasyon asin nagdesisyon na dai na maimbuelto sa dakulang negosyo. Sa laog nin duwang taon, kuminosog giraray an espirituwalidad nia asin kan saiyang pamilya. Sia naglilingkod na ngonyan sa saiyang mga tugang bilang sarong magurang sa kongregasyon. Si Jarosław nagsabi: “Kun may mga tugang na nababangkag sa negosyo sagkod sa punto na napapabayaan na ninda an saindang espirituwalidad, ginagamit ko an sadiri kong halimbawa tanganing iilustrar kun gurano kabakong madonong na makipagsakal nin bakong timbang sa mga bakong kapagtubod. Bakong madali na labanan an nakakaakit na mga alok asin rumayo sa madayang mga gibo.”—2 Cor. 6:14.\nSi Marek nakanood man nin leksion sa makolog na paagi. Minsan ngani an trabahong halangkaw an sueldo sa ibang nasyon nakatabang sa pamilya nia sa pinansial na paagi, naapektaran an relasyon nia sa Dios asin sa saiyang mga tugang. Pag-abot nin panahon, binago nia an saiyang mga prioridad. “Sa laog nin dakol na taon, an sakong situwasyon kapareho kan situwasyon ni Baruc kan suanoy na ‘nagparahanap nin darakulang bagay para sa saiyang sadiri.’ Sa katapustapusi, biyo kong ipinahayag an laog kan sakong puso, na sinasabi ki Jehova an sakong mga kahaditan, asin ngonyan an pagmate ko ikinabalik ko na an sakong espirituwal na pagkatimbang.” (Jer. 45:1-5) Ngonyan si Marek naghihingoang maabot an “marahay na gibo” nin pagigin paraataman sa kongregasyon.—1 Tim. 3:1.\nIni an patanid ni Marek sa mga nag-iisip na magduman sa ibang nasyon tanganing maghanap nin trabahong mas halangkaw an sueldo: “Kun nasa ibang nasyon, madali sanang mahulog sa mga silo kan maraot na kinaban na ini. An kadikit sanang kaaraman sa lokal na lenguahe nakakaolang sa pakikikomunikar sa iba. Tibaad magpuli kamong may kuarta, alagad igwa man kamo nin espirituwal na mga lugad na puedeng haloy na panahon bago maomayan.”\nAn pagdadanay na timbang kun dapit sa sekular na trabaho asin sa obligasyon niato sa satong mga tugang matabang sa sato na paogmahon si Jehova. Asin makakatao kita nin buhay na halimbawa na puedeng magmotibar sa iba na gumibo nin madonong na desisyon. An mga nagagabatan nangangaipo nin suporta, pagmalasakit, asin marahay na halimbawa kan saindang mga tugang. An mga magurang sa kongregasyon asin iba pang maygurang makakatabang sa mga kapagtubod na mapagdanay an saindang pagigin timbang asin malikayan na pagparaisipon na sana an mga kahaditan sa buhay.—Heb. 13:7.\nIyo, nungka logod niatong pabayaan an satong mga kapagtubod huli sa pagigin bangkag sa sekular na trabaho niato. (Fil. 1:10) Imbes, magin kitang “mayaman sa pagheling nin Dios” mantang ineenot niato sa satong buhay an intereses kan Kahadean.—Luc. 12:21.\n^ par. 2 Sinalidahan an nagkapirang ngaran.\n[Mga Ritrato sa pahina 21]\nAn saindo daw na sekular na trabaho nakakaolang sa pag-atender nindo sa mga pagtiripon?\nPinapahalagahan daw nindo an mga oportunidad nindo na makatabang sa saindong mga tugang sa espirituwal?\nI-share I-share Nungkang Pabayaan an Saindong mga Kapagtubod\nDai Pagdayaon an Saimong Sadiri Paagi sa Putik na Pangangatanosan\nAkoon an Espiritu nin Dios, Bakong an sa Kinaban\nMagtiwala ki Jehova Mantang Nagdadangadang an Katapusan\nMay Dahelan Kamo na Maggayagaya\nMagin Andam Ka!\nMagpuka Kamo, Arog ni Jeremias\nText Mga opsiyon sa pag-download AN TORRENGBANTAYAN—PAG-AADALAN NA EDISYON Marso 2011\nI-share I-share AN TORRENGBANTAYAN—PAG-AADALAN NA EDISYON Marso 2011\nAN TORRENGBANTAYAN—PAG-AADALAN NA EDISYON Marso 2011


Home / Bicol News / News / Hugakon na police station, pinangaranan ni PD Bausa\nHugakon na police station, pinangaranan ni PD Bausa\nBicol Standard Tuesday, March 04, 2014 Bicol News, News\nNAGA CITY—Anom na mga banwaan sa Camarines Sur an nakakuang markang “zero” sa hinahagad na bulan-bulan na accomplishment report kan oficina regional kan Philippine National Police (PNP).\nCamarines Sur Provincial Director PSSupt. Ramiro M. Bausa\nAn mga banwaan na may pinakamaluyang performance para sa bulan na Febrero iyo an Caramoan, Pamplona, Bombon, Gainza, Canaman asin Minalabac, sabi sa record na ipinaluwas kan PNP Provincial Office, na pinapamayohan ni PSSupt. Ramiro M. Bausa, an acting Provincial Director.\nSegun sa pahayag ni Bausa, an tiniripon nindang report ipapadara niya ki PNP Regional Director Police Chief Supt. Victor P. Deona, na may kasugoan na pakusogon an kampanya kan mga pulis contra sa kriminalidad.\nSi Deona, sa ibong na lado, nagpahayag sa mga miembros kan media na desidido siyang patawan nin kastigo an siisay man na namamayo nin police station sa bilog na region, kun dae sinda magtrabaho susug sa saiyang pagboot.\nDON'T MISS: PD Bausa tags Iriga, Goa, Ragay as top 3 best police stations in accomplishments\nAn pagtanid na ini sinambit mismo kan PNP Regional Director sa conferencia kan gabos na nanunungdan na oficial kan pulis.\nAn ipapataw na kastigo, primero, iyo an pagsipa sainda bilang pamayo kan hepatura kan pulis sa banwaan o ciudad sa saindang distinong lugar.\nAn mas magabat na kastigo para sa pabayang official ini iyo an “retraining,” na gigibohon sa Camp Simeon Ola, sa Legaspi.\nKasoodma, pagkatapos na tawan ni PD Bausa nin pag-omaw an mga “outstanting police performers,” nagpahayag siya sa mga miembros kan media na ipapadara niya tulos ki RD Deona an completong report dapit sa bagay na ini.\nSi RD Deona na sana suboot an mapaluwas kan masunod na desisyon.\nKan makaolay kan BICOL STANDARD si RD Deona, sinabi niya na an policy kan PNP Bicol, kun tolong beses sindang mapatunayan na dai nakaka-comple kan saindang obligasyon siring kan saiyang ipinaluwas na direktiba, dai maduwa-duwa na an Chief of Police kan banwaan haleon sa puesto, asin magkaigwa nin "retraining."\nAn programang ini, piglinaw ni Deona na informaran man an gabos na alkalde kan banwaan.\nMientrastanto, an sampulong “outstanding” police stations sa Camarines Sur pinangenotan kan PNP station sa Iriga City, Goa, Ragay, San Fernando, Buhi, Camaligan, Nabua, Libmanan, Pili asin Del Gallego.\nAn pigbasehan kan saindang marka iyo an saindang kampanya contra sa loose firearms, illegal gambling, illegal logging, supply reduction (neutralization of drug pusher), demand reduction (neutralization of drug user), asin iba pa.\nHugakon na police station, pinangaranan ni PD Bausa Reviewed by Bicol Standard on Tuesday, March 04, 2014 Rating: 5


Operasyon kan duwang edificio sa BMC tinututokan kan OPABA\nAn operasyon kan bagong mga edificio kan 5 storey asin 8 storey kan Bicol Medical Center (BMC), saro sa tinututokan kan Office of the Presidential Adviser for Bicol Affairs (OPABA) tanganing makatabang sa pangangaipo kan mga Bicolano sa serbisyo nin salud lalo na sa coronavirus disease (Covid 19) pandemic.\nSobra sa on bilyon pesos an ginastos kan gobierno sa kontruksyon kan mga edificio asin kaipuhan lang resolberan na an mga depekto sa proyecto nganing gabos na escalon maokupar kan mga pasyente asin igwang kumpletong facilidades sa mga laboratoryo.\nIni an pigtawan nin duon ni Usec Marvel Clavecilla kasunod kan ginigibong aksyon kan saiyang opisina sagcod na patanidan an Cuerpo Construction na dapat taposon na sa lalong madaling panahon an mga minor defect kan duwang edificio.\nAprobado na ni Presidente Rodrigo Duterte an bill kan Camara-Baja asin senado nganing gibohon nang 1,000 an bed capacity kan pinakadakulang hospital sa Bicol hale sa dating 500 na bed capacity.\n‘‘Maogma na gibohon nang 1,000 an bed capacity kan BMC alagad igwang pag-iribang paghadit huli kan nadiscobreng depekto sa elevator asin iba pang problema na kaipuhan an rectification sa edificio’’, sabi pa ni Clavecilla.\nAn Acta Republica 11478, bagong ley na nagduduble sa bed capacity kan hospital dakulang bagay sa padagos na nagdadakul na mga pasyente sa Bicol lalo na ngonian na may pandemya.\nSi Congresista Gabriel H. Bordado Jr. kan tercer distrito kan Camarines Sur asin naging katuwang naman si Congresista LRay Villafuerte kan segundo distrito nganing maaprobar an bill sa Camara-Baja.\nInomaw ni Clavecilla an duwang lihislador kan Camarines Sur sa kaisipan para sa dugang na bed capacity kan hospital mantang igwa man sanang duwang dakulang mga edificio.\nSinda Senador Kiko Pangilinan asin Bong Go iyo man an nagpadreno kan bill sa senado. (dpa)


NFA Camarines Sur naubusan stock nin bagas\nPili, Camarines Sur - Matapos magkulang-kulang an suplay nin NFA rice sa mga mercado asin retailers kaini sa Camarines Sur kan bulan nin Enero 2018 alagad sa ngonian naubosan na nin stock nin bagas an bodega kan National Food Authority digdi sa provincia.\nKinumfirmar ni Assistant Provincial Manager Nora Follosco na si dati nindang 60 mil na sakong stock nin bagas na iyo an pigdidistrubuer sa mga mercado, BJMP, hospital, asin DSWD kan mga bulan nin Enero, Febrero asin Marso alagad sa ngonian tinangating na sinda sa suplay nin NFA rice.\nMayo pang nag-aabot nin imported rice na pigdudoong sa provincia nin Albay asin naghahalat sana sinda kan aksyon kan saindang opisina central.\nApektado an ahencia kan mga pribadong comprador huli ta nagbabakal sinda nin halangkaw na presyo nin paroy sa mga paraoma na nagcacantidad nin P19 hasta P20 cada kilo mantang an saindang opisina nakapako sana an presyo sa P17. Afuera pa kaini, kun alang nang paroy binabakal pa kan pribadong sektor sa cantidad na P23 hasta P25 cada kilo.\nKan panahon ni DA Secretary Alcala, an bodega kan NFA Camarines Sur pano-pano nin stock nin bagas na lokal na produkto huli ta an mga paraoma digdi sa provincia nagpapabakal kan saindang inaning paroy sa NFA alagad sa ngonian dawa igwa pa sindang fondo sa palay procurement dai na nakakabakal paroy hali sa paraoma.\nAbunda kuta si lokal na produkto nin bagas kan NFA Camarines Sur sagcod na mayo nang imported rice alagad dai nahaloy luway-luway nagkukulang kaidto an saindang nababakal na paroy mantang naglangkaw na si presyo sa pribadong negociante.\nAn hababang presyo kan NFA rice iyo man an nakakapugol sa paglangkaw kan presyo sa commercial rice na mayormenteng apektado an pobreng consumedores. (dpa)


Padi (katongdan) - Wikipedia\nAn padi (hale sa, Kas. padre: ama) sarong tawo na may katongdan o poder sa pag'administrar nin mga ritong relihiyoso, rito nin pag'atang, o rito sa pagngayo'ngayo' sa Diyos o sa mga diyos-diyos. Sa ibang kultura, o relihiyon, pwede an sarong padi lalake o babae man.\nAn mga padi yaon nang dati kan mga enot pang panahon asin maski sa mga sosyedad na simple an estruktura. Yaon sinda sa pag'administrar nin rito sa Hudaismo, Kristianismo, Sintoismo, Hinduismo asin sa iba pang mga relihiyon. Sinda sinasaboot na may marhay na pakikipagtrato sa mga diyosdiyos o tinitingag nindang kagurangnan sa arin man na relihiyon na saindang naapilan. Sa katongdan nindang ini sinda dinudulok kan mga paratubod sa pagtao nin hatol sa mga bagay na espiritwal, sa paggibo kan mga maninigong ritwal nadadapat sa saindang pagtubod.\nSa antigong panahon sa ronang Bikol, bago nagdatong an mga Espanyol, an espiritwal na buhay kan mga Bikolnon minamato kan mga inaapod na babaylan, na masabing pading babae sa konteksto kan mga ritong saindang pinapapelan, asin an pading lalake na iyo man an inaapod na asog.\nKinua sa "https://bcl.wikipedia.org/w/index.php?title=Padi_(katongdan)&oldid=227010"\nLast edited on 7 Pebrero 2022, at 11:06\nHuring binago an pahinang ini kaitong 7 Pebrero 2022, alas 11:06.


Mas buhay an demoksrasya sa Naga kan dekada 60, 70 asin amay na parte kan dekada 80. Ini nin huli ta maski malaboy asin baybay pa an palibot kan munomento ni Rizal pero maogma huli sa aro-aldaw na presencya ni Kalamay.\nSi Kalamay an dakulang debatista kadto kontra maski kiisay kun bibliya asin tataramon nin Diyos an pag-oorolayan.\nPero an saiyang mayor na hanapbuhay iyo an magtinda nin malagom na kalamay.\nAga pa lang dakol na an taong tiripon sa sarong parte kan Plaza bako lang mga lalaki kundi pati mga babae, bako lang gurang pati mga juvenes asin mga kaakian an nagdadaralan kan deriskusyunan.\nHuna mo may pasaling “Hagyanan sa kabituunan na may Karantahan”.\nMaogma an debate kadto ta maski nag-iinit asin nag-aaso-aso mayong pirikonan.\nSi Kalamay na sarong Catolico garo man lang si depuntong Ely Soriano kan Dating Daan na tuom an bibliya. Kalaban ni Kalamay an mga madudunong na Protestante, Iglesia ni Cristo asin representantes kan man iba-ibang relihiyon na dai man nagpapahunod kaya inaabot maghapon asin minsan abot matanga an debate sa Plaza.\nAn mga taga-media, mga peryodista asin mga taga-radyo kadto pag mayo nang matalayop asin matsismisan sa laog kan Kantong Putikon kataid kan Plaza minabaralyo sa lugar kan diskusyon asin nagdadaralan man si Kalamay and company.\nNgalas ako, aki pa ako kadto ta an mga taga-media dai nagbabale sa diskusyon. Kun bakong dai polbos an bibliya o dai lang talaga sinda interesado.\nKan panahon na idto an Naga pa kaya an Puso kan Bikol ta iyo an regional center ta dai pa ibinabalyo ni Marcos sa ciudad nin Legazpi.\nHuli kan aro-aldaw na debate kadto an Plaza Rizal kan Naga pigbabansagan na Freedom Park arog kadto sa Londres sa Inglatiera o sa sarong parke duman sa UP Los Baṅos na puede kang magtaram maski ano, puede mong tabugaon an gobyerno, puede kang magkurahaw na dai ka sisitaron kan awtoridad.\nAn bantay kadto kan Plaza mga provincial guards pa kan Camarines Sur ta ini sakop pa kan gobyerno provincial asin pigmamanihar lan lokal na gobyerno kan Camarines Sur.\nDai pa kadto itinatao kan korte an Plaza sa ciudad nin Naga.\nBuhay pa kadto an heganting provincial Capitol, buhay naman an bagong PNB building, may kataid na police headquarters asin an Plaza Quezon pig-aapod pang Kiosko.\nGaro kadto burogkos pa an mga taga-Naga asin taga-Camarines Sur bako pang maisip an mga tao. May taga-Camarines Sur na nakaka-operar pa nin pampasaherong lunadan o jeep na nagbibiyahe sa centro kan Naga pero may Naga City Charter na.\nAn Plaza kadto iyo an embahada kan provincia sa laog kan Naga. Saro sa mga nagigiromduman ko na aktibong debatista asin nagkandidato ngani nin para-konsehal iyo idtong depuntong Poreng Espeso na perming nakatingag sa langit. Saro siyang retiradong pulis, nagproprograma sa radyo (DZGE) asin may librong sinurat na an titulo “Pagmata na baya tugang ko”.\nBasang na lang bagang nawara an mga debate ta idto palan nagadan na si Kalamay. Sabi kan saiyang sobreno asin maku-apo na amigo ko maski namamatangaan sa debate si Sr. kalamay pero pagpuli sa harong may itinataong benta kan saiyang paninda para sa saiyang pamilya.\nSaro sa mga tagahanga ni Kalamay iyo an parasurat na si Conrado De Quiros na pakakaretira palan sa Ateneo High School kan dekada 60 minatambay sa Plaza nagdadalan kan debate. Mala ta pigsurat nya yan sa sarong artikulo sa Philippine Daily Inquirer.\nNgonyan ta bago na an Plaza, bago na an mga maku-apo ni Rizal, mayo na nin Kalamay ta nagrereynar sa Plaza Rizal.\nNgonyan lang nabisto an saiyang apelyedo pero mayong pangaran na siya palan si Mr. Regachuelo na namundag sa Oas, Albay.


2 NEPHI TSAPTER 5\nAn mga Nephita pinaglaen an saindang mga sadire sa mga Lamanita, pinagsusunod an ley ni Moises, asin nagtugdok nin sarong tempo --- Nin huli kan saindang mayong paniwala, an mga Lamanita pinagsumpa, nagka-igwa nin onit na maitom, asin nagin sarong pamakol kan mga Nephita.\nHilnga, ini nangyaring naglipas na ako, si Nephi, grabeng gayo an sakuyang pakikimaherak sa Kagurangnan sakong Diyos, nin huli sa kaanggutan kan sakuyang mga tugang.\n2 Pero hilnga, an saindang kaanggutan mas lalong nagdadagdag laban sakuya, sagkud na saindang pinagmawot na kuahon dagos an sakuyang buhay.\n3 Iyo, sinda naggugurumod-gumod laban sakuya, na nagsasabi: An satuyang nguhod na tugang nag-iisip na iyo an maghahade sa ibabaw nyato; asin kita nagkaigwa nin kadakul na mga pagsakit nin huli saiya; kun kaya, ngonian gadanon ta siya, na tanganing kita dae na magsasakit nin grabe nin huli kan saiyang mga tataramon. Ta hilnga, kita dae nanggad magtutugot na siya an maghahade satuya; ta an siring pagsadire ta, na iyo an mga matuang tugang, na tanganing iyo an maghahade sa ibabaw kaining mga katawohan.\n4 Ngonian ako dae nagsurat sa ibabaw kaining mga lamina kan gabos nindang mga tataramon na saindang mga pinaggugurumod-gumod laban sakuya. Pero tama lang na sakuyang sabihon, na sinda nagmawot na kuahon an sakuyang buhay.\n5 Asin ini nangyaring naglipas na an Kagurangnan nagpatanid sakuya, na ako, si Nephi, dapat na maghale gikan sainda asin magdulag duman sa kakadlagan, asin an gabos na gustong makiiba sa sakuya.\n6 Kun kaya, ini nangyaring naglipas na ako, si Nephi, dinarara an sakong pamilya, asin si Sam, an sakuyang matuang tugang asin an saiyang pamilya, asin si Jacob asin Joseph, an mga nguhod kong tugang, asin man an mga tugang kong babae, asin an gabos na gustong makiiba sakuya. Asin an gabos na idtong nag-iriba sakuya iyo idtong mga may pagtubod sa mga patanid asin mga paghahayag nin Diyos; kun kaya, sinda nagdadarangog sa sakuyang mga tataramon.\n7 Asin samuyang dinarara an samuyang mga tolda asin an anuman na mga bagay na puwede nyamong darahon, asin nagralakaw sa kaparangan sa laog nin kadakul na mga aldaw. Asin pagkatapos na kami nagralakaw sa laog nin kadakul na mga aldaw kami nag-andam na itugdok an samong mga tolda.\n8 Asin an sakuyang katawohan naghagad na samuyang apudon nin ngaran an lugar na Nephi; kun kaya, samuyang inapud ini na Nephi.\n9 Asin an gabos na kairibahan ko nagtugot na darahon ninda an saindang mga sadire an apud na banwaan ni Nephi.\n10 Asin samuya man nanggad na pinaghihingoha na masunod an mga kahukuman, asin an mga patakaran, asin an mga kasugoan nin Kagurangnan sa gabos na mga bagay, na uyon sa mga ley ni Moises.\n11 Asin an Kagurangnan yaon samuya; asin kami nanggad nagin grabe an pag-asenso; ta kami nagtanom nin mga banhi, asin kami nag-aani giraray nin kadakulon. Asin kami nagpoon na mag-alaga nin mga karnero, asin mga baka, asin mga hayop sa kada klase.\n12 Asin ako, si Nephi, dara-dara ko man an mga rekord na nakaukit sa ibabaw kan mga laminang bronse; asin man an bola, o aguhon, na ipinaghanda para sa sakong ama kan kamot nin Kagurangnan, na uyon sa mga bagay na nasusurat.\n13 Asin ini nangyaring naglipas na kami nagpoon na mag-asensong gayo, asin nagparadakol sa daga.\n14 Asin ako, si Nephi, dara-dara an espada ni Laban, asin arog sa hitsura kaini naggibo nin kadakul na mga espada, ta baka sa anuman na paagi an katawohan na ngonian inaapud na mga Lamanita magdigde samuya asin destrosohon kami; ta ako nakaaram na gayo kan saindang kapungotan sa sakuya asin ka sakong mga kaarakian asin idtong gabos na pinag-aapud na sakong kahimanwa.\n15 Asin ako nagtukdo sa sakuyang mga katawohan sa pagtugdok nin mga kagharongon, asin sa kagibohan kan gabos na klase nin kahoy, asin nin bakal, asin nin tanso, asin nin bronse, asin nin asero, asin nin bulawan, asin nin plata, asin nin mahalon na mga lansang, na grabe kadakul.\n16 Asin ako, si Nephi, nagtugdok nin sarong templo; asin sakuyang pinagtugdok ini na kapareho kan templo ni Solomon kaya lang bakong tinugdok na ginamitan nin kadakul na mga mahalon na mga bagay; ta dae ang mga ini mananagboan sa ibabaw nin kadagaan, kun kaya, ini bakong gayo arog sa pagkatugdok kan templo ni Solomon. Pero an manera nin konstruksiyon kapareho sa templo ni Solomon; asin an pagkakagibo kaini grabeng rayo kapulido.\n17 Asin ini nangyaring naglipas na ako, si Nephi, naghorot na gayo sa sakuyang mga kahimanwa na magin mahigos, asin magtrabaho sa saindang sadireng mga kamot.\n18 Asin ini nangyaring naglipas na sinda mismo nagmawot na ako dapat na mgain saindang hade. Pero ako, si Nephi, nagmamawot na gayo na dae sinda magkakaigwa nin sarong hade; alagad, ako naghimo para sainda na uyon kan mga ining yaon sa sakuyang kapangyarihan.\n19 Asin hilnga, an mga tataramon nin Kagurangnan nangyayari na duman sa sakong mga tugang, na saiyang pinagsasabi manungod sainda, na ako an dapat nindang magin pamayo asin an saindang paratukdo, uyon sa mga kasugoan nin Kagurangnan, hanggan sa panahon na saindang pinagmawot na kuahon ninda an sakong buhay.\n20 Kun kaya, an tataramon nin Kagurangnan nagkatotoo na saiyang pinagsabi sa sakuya, na nagsasabi na: Habang sinda dae nagdadangog sa saimong mga tataramon sinda tatakwilon gikan sa atubangan nin Kagurangnan. Asin hilnga, sinda man nanggad pinagtakwil gikan sa saiyang atubangan.\n21 Asin saiyang pinagpangyaring an sumpa mag-abot sa ibabaw ninda, iyo, ini sarong mangirhat na sumpa, nin huli sa saindang kadaendatahan. Ta hilnga, saindang pinatagas an saindang mga puso laban saiya, na sinda nagin arog sa sarong maitom na gapo; kun kaya, sinda dating mapuputi asin grabeng gayo an kagayunan asin makinison, na tanganing sinda bakong gayo bagay sa sakong mga kahimanwa, an Kagurangnang Diyos pinapangyaring magkaigwa sinda nin sarong maitom na onit na maghugpa sa sainda.\n22 Asin kaya nagsabi an Kagurangnang Diyos: Ako maghihimo na sinda magin mga makangorongirhat sa saimong mga kahimanwa, laen lang kun sinda magsosolsol kan saindang mga kadaendatahan.\n23 Asin isusumpa an banhi sa kiisay man na makikihalo sa saindaing banhi; ta sinda susumpaon nin kaparehong sumpa. Asin an Kagurangnan nagtaram kaini, asin ini pinagpangyari.\n24 Asin ta nin huli kan saindang sumpa na yaon sa sainda, sinda nagin mga hugakon na mga katawohan, pano-pano nin kalokohan asin katusuhan, asin naghahanap sa kakadlagan nin mga hayop na madadakop.\n25 Asin an Kagurangnang Diyos nagtaram sa sakuya: Sinda magigin pasakit sa saimong mga banhi, na tanganing iyo an pamukaw nin paggigiromdom sa sakuya; asin ta habang sinda dae makakagiromdom sakuya, asin magdangog sa sakuyang mga tataramon sinda an magpapasakit saindo sagkud na ngani sa kapahamakan.\n26 Asin ini nangyaring naglipas na ako, si Nephi, pinagkonsagra sinda Jacob asin Joseph, na sinda dapat na magin mga padi asin mga paratukdo sa kadagaan nin sakuyang mga katawohan.\n27 Asin ini nangyaring naglipas na kami namumuhay na gayo sa katiwasayan nin kaogmahan.\n28 Asin treyntang taong gayo an naglipas magpoon na kami naghale sa Jerusalem.\n29 Asin ako, si Nephi, padagos na gayo na nagtatago kan mga rekord sa sakuyang mga lamina, na sakuyang ginibo, tungkol sa sakuyang mga kahimanwa sa ngonian.\n30 Asin ini nangyaring naglipas na an Kagurangnang Diyos nagsabi sa sakuya: Maggibo ka nin ibang mga lamina; asin ikaw mag-uukit sa mga ibabaw kaini tungkol sa kadakul na mga bagay na marhay sa sakuyang paghiling, para sa kapakinabangan kan saimong banwaan.\n31 Kun kaya, ako, si Nephi, na nagin masinunod-sunod sa mga kasugoan nin Kagurangnan, naglakaw asin naggibo kaining mga lamina na sa ibabaw pinag-ukit ko ining mga bagay.\n32 Asin sakong pinag-ukit idtong nagkakapa-ogma sa Diyos. Asin kun an sakong mga kahimanwa nagigin mga maogma sa mga bagay nin Diyos, sinda mag-oogmang gayo kan sakong mga inukit na yaon mismo kaining mga lamina.\n33 Asin kun an sakong mga kahimanwa magmamawot na makaaram na gayo sa mga partikular na mga parte kan historya nin sakong banwaan dapat nindang basahon pa an iba ko pang mga lamina.\n34 Asin ini tama lang sakuya na magtaram na kuwarentang taon na an naglipas, asin nag-agi an kadakul nang mga pakikigiyera asin pakikipaglaban sa sakong mga tugang.\n# posted by Unknown @ 6/05/2004 09:33:00 AM


2 NEPHI TSAPTER 3\nSi Joseph habang yaon sa Ehipto nahiling an mga Nephita sa saiyang bisyon --- Siya nagpropesiya ki Joseph Smith, an Tagakita sa huring aldaw; ki Moises, na iyo an magliligtas kan Israel; asin an manungod sa pagluwas kan Libro ni Mormon.\nAsin ngonian ako nagtataram sa saimo, Joseph, an sakuyang bunso, ika ipinangaki sa kaparangan nin sakuyang mga kasakitan; iyo, sa mga aldaw kan sakuyang pinakadakulaon na kamundoan na nangyari na an saimong ina minundag ka.\n2 Asin hagad ko sa Kagurangnan na konsagrahon man para saimo ining daga, na iyo an pinakamahalagang daga, para sa saimong kamanahan asin an pamana kan saimong mga banhi kaiba kan saimong mga tugang, para sa saindong seguridad sagkud pa man, kun ini mangyari na kamo magsusunod sa mga kasugoan nin Solong Banal nin Israel.\n3 Asin ngonian, Joseph, sakong bunso, na iyo an sakuyang pinagdara paluwas sa kaparangan kan sakuyang mga kasakitan, hagad ko sa Kagurangnan na bendisyunan ka sagkod pa man, ta an saimong banhi dae man nanggad raraoton.\n4 Ta hilnga, ika iyo an prutas kan sakuyang mga habayan; asin ako saro sa mga kamako-apoan ni Joseph na nagin sakop duman sa Ehipto. Asin dakulaon na marhay an mga tipan nin Kagurangnan na saiyang hinimo para ki Joseph.\n5 Kun kaya, si Joseph talagang nahiling niya an satuyang aldaw. Asin siya nagkaigwa nin sarong pangako gikan sa Kagurangnan, na maggikan sa prutas kan saiyang habayan an Kagurangnan Diyos magpapatalubo nin sarong matanoson na sanga duman sa harong nin Israel; bako an Mesiyas, pero sarong sanga na iyo an babarion, na tangani, iyo an paggigiromdomon sa mga tipan nin Kagurangnan na an Mesiyas dapat gibohon na maipahiling sa sainda sa mga huring aldaw, sa espiritu nin kapangyarihan, hanggan sa pagdadara sa sainda paluwas sa kadikloman pasiring sa liwanag--- iyo, paluwas sa nakatagong kadikloman asin paluwas sa pagkasakop pasiring sa libreng kamugtakan,\n6 Ta si Joseph tunay na nagpatotoo, na nagsasabi: Sarong Tagakita na an Kagurangnan sakong Diyos na saiyang ilalalangkaw, na iyo an magigin piniling Tagakita duman sa bunga kan sakuyang mga habayan.\n7 Iyo, si Joseph totoong nagsabi: Kaya sinabi nin Kagurangnan sakuya: Sarong piniling Tagakita an sakuyang ipaglalangkaw gikan sa bunga kan saimong mga habayan; asin siya makusog na paririgonon gikan sa bunga kan saimong mga habayan. Asin sa saiya ako magtatao nin kasugoan na siya maghihimo nin sarong trabaho para sa bunga kan saimong mga habayan, an saiyang mga katugangan, na magigin mas mahalaga sa sainda, maski na pagdadara sa sainda pasiring sa kaaraman nin mga tipan na sakuyang hinimo sa saimong mga ama.\n8 Asin ako magtatao sa saiya kan sakuyang katugonan na siya maggigibo nin daeng ibang gibohon, kundi an gibohon na sakuyang isusugo sa saiya. Asin sakuya siyang gigibohon na magin dakula sa sakuyang mga mata; ta saiyang gigibohon an sakuyang trabaho.\n9 Asin siya magigin dakula na arog ki Moises, na sakuyang sinasabi na ipaglalangkaw ko gikan sa saindo, na tanganing iyo an magligtas kan sakuyang katawohan, o harong nin Israel.\n10 Asin si Moises na sakuyang ipinaglangkaw, na iyo an magliligtas kan sakuyang katawohan paluwas sa daga nin Ehipto.\n11 Pero sarong Tagakita na ipaglalangkaw ko gikan sa bunga kan saimong mga habayan; asin sa saiya ako magtatao nin kapangyarihan na darahon paluwas an sakuyang tataramon pasiring sa banhi kan saimong mga habayan --- asin bako lang na magdadara paluwas kan sakuyang tataramon, sabi nin Kagurangnan, pero para sa pagkukumbinse sa sainda kan sakuyang tataramon, na mapasainda na.\n12 Kun kaya, an bunga kan saimong mga habayan magsusurat; asin an bunga kan mga habayan ni Judah magsusurat; asin idtong mga susuraton sa paagi kan bunga kan saimong mga habayan, asin man idtong mga susuraton sa paagi nin bunga kan mga habayan ni Judah, magkasabay na magtatalubo, paduman sa pagpapalawigaw kan mga palsong doktrina asin maghatol kan mga pag-iiriwal, asin pagtutugdas nin katuninongan sa mga bunga kan saimong mga habayan, asin an pagdadara sainda pasiring sa kaaraman kan saindang mga ama sa mga huring aldaw, asin man sa kaaraman kan sakuyang mga tipan, nagsabi an Kagurangnan.\n13 Asin gikan sa kaluyahan gigibohon siyang magin makusog, sa aldaw na iyan na magpoon an sakuyang trabaho na magpopoon gikan sa gabos kong katawohan, pasiring sa pagbabalik-giraray, o harong nin Israel, sabi nin Kagurangnan.\n14 Asin kaya pinagpropesiya ni Joseph, na nagsasabi: Hilnga, an Tagakita na bebendisyunan nin Kagurangnan; asin sinda na naghahanap na raoton siya malalawigaw; para kaining pangako, na sakuyang naguno gikan sa Kagurangnan, sa bunga kan sakuyang mga habayan, mangyayaring tunay. Hilnga, ako segurado mismo sa mangyayaring katotoohan kaining pangako;\n15 Asin an saiyang pangaran ipag-aapud na arog kan sakuya man; asin ini magigin arog man sa pangaran kan sa saiyang ama. Asin siya magigin arog ko; para sa bagay, na an Kagurangnan magdadara paluwas sa paagi kan saiyang kamot, sa paagi nin kapangyarihan nin Kagurangnan iyo an magdadara kan sakuyang katawohan pasiring sa kaligtasan.\n16 Iyo, kaya iyo ini an pinagpropesiya ni Joseph: Ako seguradong gayo kaining bagay, arog na ako seguradong gayo kan pangako ki Moises; ta an Kagurangnan nagsabi sa sakuya, ako magpepreserba kan saimong banhi sagkud pa man.\n17 Asin an Kagurangnan nagsabi: Ako magpapalangkaw nin sarong Moises; asin ako magtatao nin kapangyarihan sa saiya sa sarong tungkod; asin ako magtatao nin paghuhukom pasiring sa saiya sa paagi nin pagsusurat. Kaya lang dae ko puwedeng buhian an saiyang dila, na tanganing makapagtaram nin sobra, ta dae ko gigibohon siya na magin matibay sa pagtataram. Pero ako magsusurat sa saiya kan sakuyang kasugoan, sa paagi kan muro nin sakuyang sadireng kamot; asin ako maggigibo nin sarong tagapagtaram para saiya.\n18 Asin an Kagurangnan nagtataram man sa sakuya: Ako magpapalangkaw gikan sa prutas kan saimong mga habayan; asin ako maghihimo para saiya nin sarong tagapagtaram. Asin ako, hilnga, ako magtatao sa saiya na tanganing siya magsusurat kan mga susuraton gikan sa bunga kan saimong mga habayan, pasiring duman sa bunga kan saimong mga habayan; asin an tagapagtaram kan saimong mga habayan iyo mismo an magdedeklara kaini.\n19 Asin an mga tataramon na saiyang isusurat iyo an mga tataramon na may kapakinabangan sa sakuyang kadunungan iyo an padagos na magduduman pasiring sa bunga kan saimong mga habayan. Asin ini mangyayari na kabaing sa bunga kan saimong mga habayan na nagkukurahaw para sa sainda na gikan sa alpog: ta Ako may pagkaaram kan saindang pagtubod.\n20 Asin sinda magkukurahaw gikan sa alpog; iyo, maski na sa pagsosolsol mapanungod sa saindang mga katugangan, maski na ngani na matapos an kadakul na mga henerasyon na nag-agi sa paagi ninda. Asin ini mangyaring maglipas na an saindang kinurahaw minaagi, maski na ngani uyon sa kasimplehan kan saindang mga tataramon.\n21 Nin huli ngani sa saindang pagtubod an saindang mga tataramon magpapadagos na magluluwas sa sakuyang nguso paduman sa saindang katugangan na iyo an bunga kan saimong habayan; asin an kaluyahan kan saindang mga tataramon iyo an sakuyang gigibohon na makusog sa saindang pagtubod, pasiring sa paggigiromdom kan sakuyang tipan na sakuyang hinimo duman sa saimong mga ama.\n22 Asin ngonian, hilnga, aki kong Joseph, sa arog kaining paagi ginibo kan sakuyang ama an lumang propesiya.\n23 Kun kaya, nin huli kaining tipan ika nagin paladan; ta an saimong banhi dae madedestroso, ta saindang dadangogon an mga tataramon kan libro.\n24 Asin magkakaigwa nin mag-iitaas nin sarong makusogon na gikan sainda, na iyo an maggigibo nin kadakul na karahayan, pareho sa paagi nin tataramon asin nin gibo, bilang sarong instrumento kan mga kamot nin Diyos, na igwa nin sobrang pagtubod, na maggigibo nin mga makukusog na kangangalasan, asin maghihimo kaining bagay na banal sa paghiling nin Diyos, pasiring sa pagdadara na mangyayari nin kadakul na restorasyon duman sa harong nin Israel, asin duman sa banhi kan saimong katugangan.\n25 Asin ngonian, paladan ka, Joseph. Hilnga, ika kadikiton sana; kun kaya, pagdangogon mo an mga tataramon kan saimong tugang, si Nephi, asin ini mangyaring gigibohon sa saimo na uyon sa mga tataramon na sakuya nang sinabi. Giromdoma baya an mga tataramon kan saimong naghihingalo nang ama. Amen.\n# posted by Unknown @ 6/01/2004 02:44:00 PM


Kun Paano Niyato Huhubaon Asin Dai na Babalikan an Lumang Personalidad — Watchtower ONLINE NA LIBRARYA\nw17 Agosto p. 17-21\n“GADANON” AN ANO MAN NA PAGMAWOT “KUN MANUNGOD SA SEKSUWAL NA IMORALIDAD”\nKUN PAANO PUPUNDUHON AN MAATING MGA GIBO\nHALION AN PAGKAANGGOT, MAPANG-INSULTONG PAGTARAM, ASIN PAGPUTIK\nKUN PAANO NINDA NAGIBONG HUBAON AN LUMANG PERSONALIDAD\nKapitulo 13: “An Tataramon nin Dios Buhay”\nAn Torrengbantayan Nagpapahayag kan Kahadean ni Jehova—1992\n‘Isolog an Bagong Personalidad’\nAn Satong Ministeryo sa Kahadian—1999\n“Hubaon nindo an lumang personalidad kasabay an mga gibo kaiyan.”—COL. 3:9.\nKANTA: 83, 129\nTaano ta naiiba an satong pambilog na kinaban na kasararuan nin magturugang?\nAno an nagkapirang mga gibo na dapat niyatong halion asin dai na balikan?\nPaano niyato huhubaon asin dai na babalikan an lumang personalidad?\n1, 2. Ano an narisa kan mga tawo dapit sa mga Saksi ni Jehova?\nDAKUL an nagkokomento sa marahayon na mga kuwalidad na nahihiling sa banwaan ni Jehova. Halimbawa, inumaw kan awtor na si Anton Gill an satong mga tugang sa Nazi Germany. Isinurat niya: “Sa mga Saksi ni Jehova mas naanggot an mga Nazi. . . . Kan 1939, mga 6,000 sa sainda an nasa [mga kampo de konsentrasyon].” Sinabi pa kan awtor na sa ibong kan grabeng pagpersegir na inagihan kan mga Saksi, nagin “mapagtitiwalaan saka kalmado” sinda dawa sa masakit na sitwasyon saka napagdanay ninda an saindang “integridad saka pagkasararo.”\n2 Kasuarin pa sana, narisa man kan mga taga South Africa an magayunon na mga kuwalidad kan banwaan nin Diyos. May panahon kaidto na dai tinutugutan sa South Africa na magtiripon an mga Saksing magkakaiba an kulor kan kublit. Pero, kan Domingo nin Disyembre 18, 2011, nakakaugma nanggad mahiling an labing 78,000 na tugang na manlain-lain an rasa, hali sa South Africa saka sa kataraid na nasyon, na nagtitiripon sa pinakadakulang istadyum sa siyudad nin Johannesburg tanganing magdangog nin espirituwal na programa. Mapadapit sa mga Saksing nagtiripon, ini an komento kan saro sa mga namamahala sa istadyum: “Sa gabos na grupong nahiling ko sa istadyum, kamo an may pinakamarahay na paggawi. Husay an pagbado kan gabos. Saka lininigan nindong marhay an istadyum. Pero an pinakahinangaan ko iyo na iba-iba an lahi nindo pero talagang nagkakasararo kamo.”\n3. Taano ta naiibang marhay an satong kasararuan nin magturugang?\n3 Ipinapahiling kan mga komentong iyan nin mga bakong Saksi na talagang naiiba an satong internasyonal na kasararuan nin magturugang. (1 Ped. 5:9) Pero taano ta naiiba kitang marhay sa gabos na organisasyon? Huling sa tabang kan Tataramon nin Diyos saka kan saiyang banal na espiritu, pinagmamaigutan niyatong ‘hubaon an lumang personalidad.’ Asin karibay kaiyan, ‘isinusulot niyato an bagong personalidad.’—Col. 3:9, 10.\n4. Ano an mga pag-uulayan niyato sa artikulong ini, asin taano?\n4 Apuwera sa kaipuhan niyatong hubaon an lumang personalidad, kaipuhan man niyatong hinguwahon na dai na iyan balikan. Sa artikulong ini, pag-uulayan niyato kun paano ta huhubaon an lumang personalidad, kun taano ta kaipuhan na niyatong gibuhon iyan tulos, asin kun taano ta posible pang magbago an saro gurano man kagrabe an tibaad nagibo niyang kasalan. Aaramon man niyato kun ano an puwedeng gibuhon kan mga haloy na sa katotoohan tanganing masigurado na dai na ninda maibalik an lumang personalidad. Taano ta kaipuhan na marhay an mga pagirumdom na iyan? Makamumundo, may mga dating naglingkod ki Jehova na dai nagdanay na maingat kaya nakabalik sa dati nindang salang mga gibo. Kaya, kaipuhan niyato gabos na isapuso an patanid na ini: “An siisay man na naghuhuna na siya nakatindog mag-ingat na dai siya bumagsak.”—1 Cor. 10:12.\n5. (a) Magtao nin halimbawa kun taano ta kaipuhan niyatong halion tulos an lumang personalidad. (Hilingon an ritrato sa kapinunan kan artikulo.) (b) Sigun sa Colosas 3:5-9, anong mga gibo an kaiba sa lumang personalidad?\n5 Ano an gigibuhon mo kun maati na an bado mo, o tibaad medyo may parong na ngani? Siguradong huhubaon mo tulos iyan. Kaagid kaiyan, kaipuhan man niyatong humiro tulos asin sunudon an pagbuot na hubaon an mga gibo na bakong kauyon kan personalidad nin Diyos. Gusto niyatong sunudon an malinaw na instruksiyon ni Pablo sa mga Kristiyano kan panahon niya: “Dapat nindong haralion iyan gabos sa saindo.” Pag-ulayan ta an duwa sa makasalan na mga gibo na sinabi ni Pablo—seksuwal na imoralidad asin karigsukan.—Basahon an Colosas 3:5-9.\n6, 7. (a) Paano ipinahiling kan mga sinabi ni Pablo na dakulang paghihinguwa an kaipuhan tanganing mahuba an lumang personalidad? (b) Ano an dating pamumuhay ni Sakura, asin ano an nakatabang sa saiya na bayaan iyan?\n6 Seksuwal na imoralidad. Sa orihinal na termino sa Bibliya na itrinadusir na “seksuwal na imoralidad,” kaiba sa kahulugan kaiyan an seksuwal na relasyon nin mga tawo na bakong mag-agom asin an homoseksuwalidad. Sinabi ni Pablo sa mga kapwa niya Kristiyano na ‘gadanon an mga kabtang kan saindang hawak’—an buot sabihon, halion an ano man na pagmawot—“kun manungod sa seksuwal na imoralidad.” Malinaw sa pagkasabi ni Pablo na dakulang paghihinguwa an kaipuhan tanganing mahali an salang mga pagmawot na iyan. Dipisil, pero kaya niyatong madaog iyan.\n7 Pag-isipan an nangyari ki Sakura* na taga Japan. Kan nagdadakula siya, parati siyang mamundo saka pagmati niya mayo siyang halaga. Tanganing mabawasan an saiyang kamunduan, nagkaigwa siya nin dakul na karelasyon puon kan mag-15 anyos siya. “Huli kaiyan,” an nasusupog niyang sinabi, “tulong beses akong nagpalaglag.” Sinabi niya: “Kan inot, nakakamati ako nin katiwasayan pag naggigibo ako nin seksuwal na imoralidad, huling pagmati ko importante ako saka pinapadaba ako. Pero mantang mas naggigibo ako kaiyan, lalo akong nagigin bakong tiwasay.” Nagpadagos an arog kaining pamumuhay ni Sakura sagkod na mag-23 anyos siya. Dangan nagpuon siyang makipag-adal nin Bibliya sa mga Saksi. Gustong-gusto ni Sakura an mga nanunudan niya, asin sa tabang ni Jehova napaglabanan niya an grabeng pagkakonsiyensiya asin pagkasupog saka naipundo na niya an paggibo nin seksuwal na imoralidad. Regular payunir na ngunyan si Sakura asin dai na niya namamatian na solo sana siya. Imbes, arog kan sabi niya, “Maugma talaga ako huling namamatian ko an pagkamuot ni Jehova sa gabos na oras.”\n8. Ano an nagkapirang gibo na puwedeng magin dahilan na magin maati kita sa paghiling nin Diyos?\n8 Karigsukan o maating mga gibo. Mahiwas an kahulugan kan orihinal na termino sa Bibliya na trinadusir na “karigsukan.” Bako sanang seksuwal na mga kasalan an pinapanungdan kaiyan. Kabali man diyan an nakakaraot na mga bisyo arog kan paninigarilyo pati an malalaswang surubahan. (2 Cor. 7:1; Efe. 5:3, 4) Sakop man kaiyan an mga bagay na ginigibo sa pribado, arog nin pagbasa nin nakakapukaw sa seksong mga libro o paghiling nin pornograpiya, na puwedeng magresulta sa maating gibo na masturbasyon.—Col. 3:5.*\n9. Ano an puwedeng magin resulta kun magkaigwa an saro nin “daing kontrol na seksuwal na hurot”?\n9 An mga tawong regular na naghihiling nin pornograpiya nagkakaigwa nin “daing kontrol na seksuwal na hurot,” asin puwede iyan magresulta sa pagigin adikto sa sekso. Sigun sa mga parasiyasat mahihiling man sa mga tawong adikto sa pornograpiya an mga sintomas na mahihiling sa mga alkoholiko asin sa mga adikto sa droga. Kaya dai na kita mangangalas na may maraot na mga resulta an paghiling nin pornograpiya—arog nin sobrang pagkasupog, pagigin bakong produktibo sa trabaho, bakong maugmang buhay pamilya, diborsiyo, asin paghugot. Sarong lalaki na nakasarong taon nang dai naghihiling nin pornograpiya an nagsurat: “May respeto na giraray ako ngunyan sa sadiri ko.”\n10. Paano nadaog ni Ribeiro an pagkaadikto niya sa pornograpiya?\n10 Masakit para sa dakul na dagos-dagos nang mahali an bisyong ini. Pero arog kan mahihiling ta sa eksperyensiya ni Ribeiro na taga Brazil, kaya mong madaog an bisyong iyan. Naghali si Ribeiro sa saindang harong kan siya tin-edyer dangan pag-abot nin panahon nagtrabaho siya sa sarong planta na nagre-recycle nin papel, na diyan nabantad siya sa pornograpikong mga magasin. Sinabi niya: “Luway-luway akong nagin adikto sa pornograpiya. Uminabot pa ngani sa punto na gustong-gusto kong mayo sa harong an ka live-in ko tanganing makahiling ako nin pornograpikong mga video.” Dangan, sarong aldaw sa trabaho, napahiling siya sa sarong tambak nin mga ire-recycle na libro, asin narisa niya an sarong libro na may titulong An Sekreto sa Kaogmahan nin Pamilya. Kinua niya iyan dangan binasa. Huli sa mga nanudan niya, napahiro siya na makipag-adal nin Bibliya sa mga Saksi ni Jehova, pero haloy na panahon pa bago niya nahali an maraot na bisyo niya. Ano an nakatabang sa saiya? Sinabi niya: “Paagi sa pagpamibi, pag-adal nin Bibliya, asin paghurop-hurop sa mga nanunudan ko, lalo kong naapresyar an mga kuwalidad ni Jehova sagkod sa punto na nagin mas makusog na an pagkamuot ko ki Jehova kisa sa pagmawot kong maghiling nin pornograpiya.” Sa tabang kan puwersa kan Tataramon nin Diyos asin kan saiyang banal na espiritu, nagibong hubaon ni Ribeiro an luma niyang personalidad, nabawtismuhan siya, asin ngunyan saro na siyang elder sa kongregasyon.\n11. Ano an kaipuhan na gibuhon nin sarong tawo tanganing makalikay siya sa pornograpiya?\n11 Bako sanang basta pag-adal nin Bibliya an kinaipuhan na gibuhon ni Ribeiro tanganing madaog an saiyang bisyo. Kinaipuhan niya nin panahon para maabot kan mensahe kan Bibliya an saiyang puso. Paagi sa pagpamibi asin paghurop-hurop, nadaog kan saiyang pagkamuot sa Diyos an makusog niyang pagmawot sa pornograpiya. An pagpakusog kan pagkamuot ki Jehova asin an pagkaungis sa kun ano an maraot iyo an pinakaepektibong paagi tanganing makalikay sa pornograpiya.—Basahon an Salmo 97:10.\n12. Ano an nakatabang ki Stephen na mahali an pagigin arangguton asin an mapang-insultong pagtaram?\n12 An mga tawong arangguton sa parati ilinuluwas an kaanggutan ninda paagi sa mapang-insultong pagtaram. Siyempre, dai nanggad iyan makakatabang na magin maugma an pamilya. Si Stephen, na sarong ama na taga Australia, nagsabi: “Pirmi ako kaidtong nagmumuda saka naaanggot tulos ako dawa sa saradit sanang bagay. Tulong beses kaming nagsuwayan kan agom ko saka madiborsiyo na kuta kami kaidto.” Dangan, may mga Saksing nagtukdo nin Bibliya sa mag-agom. Ano an nagin resulta kan sinusunod na ni Stephen an sadol kan Bibliya? Sinabi niya: “Talagang nagrahay an pag-iribanan mi bilang pamilya. Sa tabang ni Jehova, ngunyan mas nangingibabaw na sa sako an katuninungan saka mas kalmado na ako, kumpara kaidto na garo ako time bomb na dikit sanang bagay na nakakauyam asin nakakapaanggot, masabog na.” Sa ngunyan ministeryal na lingkod na si Stephen, asin pirang taon na man na regular payunir an saiyang agom. An mga elder sa kongregasyon ni Stephen nagsabi: “Tuninong saka mahigos si Stephen, tapos mapakumbaba siya.” Dai lamang ninda siya nahiling na naanggot. Dai nanggad inisip ni Stephen na huli ini sa sadiri niyang paghihinguwa. Sinabi niya: “Nungka kong makakamtan an marahayon na mga bendisyon na ini kun dai ko inako an tabang ni Jehova na lubos na baguhon an sakuyang personalidad.”\n13. Taano ta peligrosong marhay an pagkaanggot, asin ano an ipinapatanid sa sato kan Bibliya?\n13 Tama sana na nagpapatanid an Bibliya na likayan ta an kaanggutan, mapang-insultong pagtaram, asin sirilyakan. (Efe. 4:31) Sa parati nagreresulta an mga iyan sa kadahasan. Iniisip kan dakul sa kinaban ngunyan na normal sana an kaanggutan asin pagigin bayolente. Pero an totoo dai iyan nakakatao nin onra sa satong Kaglalang. Kinaipuhan kan dakul na tawo na halion an nakakaraot na mga gibong ini bago ninda naisulot an bagong personalidad.—Basahon an Salmo 37:8-11.\n14. Posible daw para sa sarong agresibong tawo na magin mahuyo?\n14 Pag-isipan an eksperyensiya ni Hans, na elder sa sarong kongregasyon sa Austria. “Saro siya sa pinakamahuyong brother na gugustuhon mong mamidbid,” an sabi kan koordineytor kan grupo nin kamagurangan sa kongregasyon ni Hans. Pero bako siyang arog kaiyan dati. Kan tin-edyer siya, nagin alkoholiko siya asin huli kaiyan nagin siyang agresibo. Sarong beses huli sa grabeng kaanggutan dahil sa kaburatan, nagadan niya an kailusyon niya kaya nasentensiyahan siya nin 20 taon na pagkapreso. Kan inot, dai nabago kan buhay sa presuhan an pagigin agresibo ni Hans. Pag-abot nin panahon, pinakiulayan kan saiyang ina an sarong elder na dalawon siya, asin nagpuon si Hans na mag-adal nin Bibliya. Sinabi niya: “Nasakitan ako na hubaon an luma kong personalidad. An mga teksto sa Bibliya na nakatabang sa sako iyo an Isaias 55:7, na an sabi: ‘Bayaan na kan maraot na tawo an saiyang dalan,’ saka an 1 Corinto 6:11, na nagsabi dapit sa mga nagbaya na kan saindang makasalan na mga gibo: ‘Alagad ta arog kaiyan dati an nagkapira sa saindo.’ Sa laog nin dakul na taon, mapasensiya akong tinabangan ni Jehova paagi kan saiyang banal na espiritu na maisulot an bagong personalidad.” Nabawtismuhan si Hans mantang nasa presuhan pa, asin pinaluwas siya pagkatapos niyang mapreso nin 17 may kabangang taon. Sinabi niya: “Nagpapasalamat ako sa sobra-sobrang pagkahirak asin pagpapatawad sa sako ni Jehova.”\n15. Anong gibo an lakop ngunyan, pero ano an sinasabi kan Bibliya dapit diyan?\n15 Apuwera sa mapang-insultong pagtaram, an pagputik kabtang man kan lumang personalidad. Halimbawa, dakul na tawo an nagpuputik tanganing malikayan nindang magbayad nin buhis o tanganing malikayan an mga konsekwensiya kan saindang mga kasalan. Sa kabaliktaran, si Jehova “an Diyos nin katotoohan.” (Sal. 31:5, NW) Kaya hinahagad niya sa “lambang saro” sa saiyang mga parasamba na “magtaram nin katotoohan sa saiyang kapwa” asin ‘dai magputik.’ (Efe. 4:25; Col. 3:9) Malinaw na dapat na magsabi kita nin totoo dawa pa kun tibaad mapasupog kita o bako iyan kumbenyente sa sato.—Tal. 6:16-19.\n16. Ano an makakatabang sa saro para magibo niyang hubaon an lumang personalidad?\n16 Kun sa sadiri sanang kusog, dai magigibo nin saro na hubaon an lumang personalidad. An mga indibidwal na sinambit sa artikulong ini—si Sakura, Ribeiro, Stephen, asin Hans—kinaipuhan na makipaglaban na marhay tanganing mahali an maraot nindang mga gibo. Nagibo ninda iyan huling binuksan ninda an saindang isip asin puso tanganing matabangan sinda kan puwersa kan Tataramon nin Diyos asin kan saiyang banal na espiritu. (Luc. 11:13; Heb. 4:12) Tanganing makinabang kita sa puwersa kan Bibliya, dapat niyatong aroaldaw na basahon saka hurop-hurupon iyan, asin pirming mamibi na tawan kita nin kadunungan asin kusog tanganing maiaplikar an mga sadol kan Bibliya. (Jos. 1:8; Sal. 119:97; 1 Tes. 5:17) Nakikinabang man kita sa Tataramon nin Diyos asin sa saiyang banal na espiritu pag nag-aandam kita asin nag-aatender sa mga pagtiripon kan kongregasyon. (Heb. 10:24, 25) Asin gusto niyatong gamiton an dakul na iba pang probisyon na itinatao sa sato kan organisasyon ni Jehova, arog kan mga magasin, JW Broadcasting, JW Library, asin jw.org.—Luc. 12:42.\nAno an makakatabang sa sato para magibo niyatong hubaon an lumang personalidad? (Hilingon an parapo 16)\n17. Ano an pag-uulayan niyato sa sunod na artikulo?\n17 Napag-ulayan ta an pirang maraot na mga gibo na dapat halion kan mga Kristiyano asin dai na balikan. Pero iyan sana daw an kaipuhan tanganing makamtan ta an pag-uyon nin Diyos? Bako. Dapat man niyatong isulot an bagong personalidad. Sa masunod na artikulo, pag-uulayan niyato an pirang aspekto kan bagong personalidad na kaipuhan na magin permanenteng kabtang kan satong piguratibong bado.\nSinalidahan an nagkapirang pangaran sa artikulong ini.\nHilingon an kapitulo 25 sa librong Ang mga Tanong ng mga Kabataan—Mga Sagot na Lumulutas, Tomo 1.


Kamelyo - Wikipedia\nAn kamelyo sarong ungguladong hayop na may kokod na daing-baak, na sa likod igwang saro o duwang tangkong. Duwang klase an espesye kaini: an dromedaryo asin an kamelyong Baktriyano . An huri igwang duwang tangkong. An enot lakop asin tubo sa panggang na desyerto kan West Asia asin an huri makukua sa Asya Sentral asin sa Asyang Subangan. An duwang espesye pareho garo' na magtao nin gatas asin karne, asin siring man, barahibong panggubing. An mga ini may pambihirang kakayahan na magtios na daing inom-inom (naabot 5 aldaw), asin kayang mag'agod nin magagabat na maray na mga kargamento. Nagagamit man sinda sa pag'arado. An saindang odo' pampataba sa tinanom asin pwede pang panggatong.\nAn solong tangkong nin kamelyo\nAn duwang tangkong kan kamelyong Baktriyano\nKan mga lumang panahon, ginagamit an mga kamelyo komo hayop sa gera, lunadan sa paglusob sa mga batalya, asin pagsakop saka pag'atake sa mga kaiwal. Sa ibang lugar, nagigin lingaan an mga kamelyo ta an mga ini pinapaglaban asin maogmang pagdalanon. Sa Morocco, popular an isport na paurumbasan nin mga kamelyo.\nMga iba pang pambihirang kakayahan nin kamelyo:\n1. An kamelyo kayang magtao nin 600 na litrong gatas sa sarong taon 2. An kamelyo pwede niyang isara an saiyang dungo , ngane dai makalaog an alpog 3. An kamelyo kinakakan maski ano na sana, orog na kun gutom nang maray. Maski lona, sandalya, tamong, kupya, asbp kaya nindang habloon.\nAn terminong kamelyo (hale sa Arabong جمل, ǧʿl,, na boot sabihon "kagayonan") maluwag na tinotomoy man an arin man sa anom (6) na garo-kamelyong hayop sa lindong kan pamilyang Camelidae: an duwang tunay na kamelyo, asin an apat na Sur Amerikanong mga camelid- an llama, alpaca, guanaco asin an vicuna.\nAn kasyahan na lawig buhay kan kamelyo naabot 40 sagkod 50ng taon. An kamelyo na nagtalubo nang husto nagtitindog nin 1.85 m (6 pye. 1 in) abot abaga asin 2.15 m (7 pye. 1 in) abot tangkong. An saiyang tangkong nalangkaw nin mga 30 pulgada (76.20 sentimetro). An mga kamelyo kaya na magdalagan sa rikas na 65 km/oras (40 m/oras).\nAn ebedinsyang fossil nagtatala na an mga apoon kan modernong kamelyo tuminalubo sa Norte Amerika kan periodong Palaeogene asin ngapit naglakop sa kahiwasan kan Asya. An tawo enot na namanso an mga kamelyo bago magtongtong an 2000 B.K.\nAno an tagong-hilom sa irarom kan tangkong kan kamelyo?\nKaibahan kan sarong-tangkong na kamelyo sa duwang-tangkong\nNatonal Research Center on Camel\nMga kakayahan nin kamelyo\nKinua sa "https://bcl.wikipedia.org/w/index.php?title=Kamelyo&oldid=187199"\nLast edited on 15 Enero 2020, at 08:22\nHuring binago an pahinang ini kaitong 15 Enero 2020, alas 08:22.


Bulan Acting Mayor arestado re: 'illegal practice of medicine'\tThursday, 04 December 2014 12:37\tLEGAZPI CITY-- Arestado sa isinagibong entrapment operation kan National Bureau of Investigation (NBI) an Acting Mayor kan banwaan kan Bulan sa provincia nin Sorsogon.\nIni katakod kan kasong 'illegal practice of medicine' na suboot pinagigibo sa mismong harong ni dating Vice Mayor Patricia 'Tessie' Guran na kakatukaw pa sana man bilang alkalde kan banwaan kan Lunes makalihis an suspension order kay dating Mayor Marnellie Bllisteros Robles.\nSa entrevista kan Bombo Radyo Legazpi kay NBI Agent-In- Charge Manny Eduarte, sinabi kaini na bandang alas 7:30 kasubagong aga kan arestaron an opisyal makalihis an ipinaabot na reklamo sa sainda duwang semana na an nakakalihis.\nSegun digdi, base sa saindang isinagibong verification sa Professional Regulation Commission (PRC), napag-araman na bako lisendyadong physician si Guran.\nMientrastanto, piglinaw man ni Eduarte na isolated case an pagkakadakop kay Guran sa mga isyung pigkakahampang kan banwaan.\nMarurumduman na enot nang naging tensyunado an banwaan kan Bulan huli sa pagpapatukaw kay Guran sa posisyon mantang naninidugan man na dae mababa sa pwesto si Robles sa ibong kan suspensyon huli sa mga kasong pigkakahampang.\nSi Guran an paramientras na kuta na nagtukaw sa posisyon asin nag-oopisina sa lumang munisipyo sa ibong kan pagkontra kan kampo asin mga tagasuporta ni Robles.\tAlbay Gov nagpatanid na maging alerto sa pag-abot kan Bagyong Ruby\tThursday, 04 December 2014 06:58\tLEGAZPI CITY--Mahigot na pinatanidan kan gobernador kan provincia kan Albay na magin preparado an gabos na mga opisyal mga barangay, banwaan asin ciudad sa piglalaoman na pagrapado kan Bagyong Ruby o may International name na Hagupit.\nBasado sa ipinaluwas na advisory kan Provincial Disaster Risk Reduction and Management Council na pinamamayuhan ni Albay Governor Joey Sarte Salceda, pinagdidirihan an gabos na mga opisyal na mag-monitor sa latest updates kan PAGASA asin PDRRMC sa paagi kan DRRMC's siring man mga local radio stations sa kamugtakan kan panahon.\nKabali man digdi an pag-review sa saindang mga risk reduction plan kontra sa baha, makusog na duros, pagrasay kan daga lahar asin coastal flooding o storm surge.\nMahigot man ni Salceda na ipinagirumdum an evacuation encaso magkaigwa nin makusog na pag-uuran na kumpirmado kan PAG-ASA weather bulletins.\nPinag-dirihir pa kaini na magkaigwa nin listahan kan saindang mga residente asin salbadong mga evacuation centers siring man an koordinasyon sa mga otoridad ngani na matabangan encaso magkaigwa nin mga problema na dai piglalaoman.\nPara man sa mga residente, hagad ni Salceda an saindang kooperasyon kun magpautob nin mga evacuation.\nMarurumduman na sa anu man na kalamidad, pirimihan na target kan provincia an Zero Casualty goal kun kaya mahigot an pigsasagibo kaining preparasyon sa atab na panahon.\tMga Albayano, nagpahayag nin manlaen-laen na reaksyon sa paglilipat kan venue re: APEC - ISOM\tThursday, 04 December 2014 06:57\tLEGAZPI CITY -- Labi an panhihinayang kan mga netizen sa Albay sa pagkakanselae kan Asia Pacific Economic Cooperation - Informal Senior Officials Meeting ( APEC - ISOM) sa provincia.\nIni an base naman sa desisyon kan Asia-Pacific Economic Cooperation (APEC) 2015 National Organizing Committee (APEC - NOC) na ilipat an venue sa Metro Manilan huli sa huma kan Bagyong si "Hagupit".\nPadagos ngunyan an pagbulos kan manlaen -laen na reaksyon kan mga namamanwaan sa nasabing desisyon.\nSegun sa nagkapira, haloy na pinagprepararan kan provincia an nasabing international event asin dakula na an na-invest digdi bako sana kwarta kundi an halos dywang taon na pagal asin kadipisilan para sana man maciertong magiging preparado an gabos.\nDugang man kan iba, dakulang opurtunidad para sa provincia an nasabing dakulang pagtiripon asin pagkakataon man kuta na ini ngani na mas pang mapabaskog an turismo asin ekonomiya kan Albay.\nAn iba man an positibo pa an paghiling sa mga pangyayari asin dakol pa suboot na ibang dakulang event an pwedeng i-host kan provincia.\nPara man sa iba, tama sana an naging desisyon na isaalang-alang an salvacion kan mga delegado asin dapat suboot na matutukan kan lokal na gobyerno an kapakanan kan mga namamanwaan sa panrarapado kan bagyo.\tDeactivation kan mga personahes na mangengenot kuta na sa APEC - 2015 , pinunan na\tThursday, 04 December 2014 06:54\tLEGAZPI CITY - Pano ngunyan nin kamunduan an mga Albayano huli sa biglaan na pagbawi sa pag-host kan Albay sa saro sa dakulang event kan taon sa Pilipinas, an Asia Pacific Economic Cooperation Informal Senior Officials Meeting (APEC-ISOM).\nIni kasunod naman kan naging desisyon kan 2015 APEC National Organizing Committee na imbes na sa provincia, gigibuhon na ini sa Metro Manila.\nApwera sa pagkadismaya ni Albay Gov. Joey Salceda sa nangyari, aminado man ini nav dugo asin pawis na an saindang naging puhunan sa nasabing dakulang pagtiripon.\nKatakod kaini, nagsayuma ng magtaram pa an Albay Provincial Preparatory Logistical Committee (APPLC) kun pira an kabilugan na nagastos kan provinica para sa APEC preparation, alagad kun babalikan, kan nakalihis na bulan kan hagadon ni Gov. Salceda sa mga miyembro kan Sangguniang Panlalawigan na ire-aligned an nagkapira sa natipid na budget gikan sa ibang departamento ngani na magamit sa iba pang pangangaipuhan na nagkakantidad nin P6.3-M.\nApwera pa ini sa enot ng mga isinagibong dry run kan PNP para sa security, training kan mga kabuhan kan Coast Guard, Philippine Navy, Philippine Airforce, asin iba pang concerned personnel ngani na macierto an seguridad kan mga foreign delegates.\nSa ngunyan, saro-saro ng pigpapabalik an mga behikulong gagamiton kuta ng convoy na gikan pa sa Metro Manila mantang ngunyan na aldaw, ipupull-out naman an mga maserbi kuta na sa mga hotels kun saen gigibuhon an mga meeting asin maistar an mga bisitang dayuhan.\nBalik naman sa normal sa masunod na kalse an kalse sa gabos na lebel sa provincia.\nMarurumduman na planong ipautob an 2-day suspension sa mga banwaan kan . Domingo, Daraga asin cuidad kan Legazpi huli sa nasabing pagtitipon.\tGov. Salceda, dismayado alagad nagpapasalamat sa ibong kan pagkakanselar kan APEC-ISOM sa provincia\tThursday, 04 December 2014 06:52\tLEGAZPI CITY - Sa kabila kan naging desisyon kan 2015 - APEC National Organizing Committee na ilipat na sana sa Metro Manila an Asia Pacific Economic Cooperation Informal Senior Officials Meeting (APEC-ISOM) imbes na sa Albay, nagpapasalamat pa man liwat ngunyan an gobernador kan provincia.\nSegun kay Albay Gov. Joey Salceda, dawa nma haros duwang taon nindang pinagprepararan , ginastusan asin pinag-isipannin marhay para sa marhay na pag-akomodar asin pag-istimar sa mga darakulang opisyal gikan sa 19 mga nacion apwera pa sa tulong darakulang business groups, , dakol suboot an naukudan kan mga Albayano asin mismong sinda na nangenot sa APEC preparation.\nSegun digdi, dapat nang mag move-on an gabos alagad dae man kaini nalikayan an labing pagkadismayar asin panghihinayang.\nKasunod kan paglilipat kan venue, marikas man an deactivation kan pwersa na enot ng nag-abot sa provincia para sa amay na pagpepreparar.\nSa ibong na lado, gari man dae man uminubra an gobernador kay 'Hagupit' huli sa pangyayari.\nMarurumduman na plinano na kutang kanselaron an APEC-ISOM kan nakalihis na bulan nin Setyembre makalihis na iitaas sa alert level 3 an status kan Bulkan Mayon alagad huli sa mga pagpapaliwanag ni Gov. Salceda, nakumbinser kaini an organizing committee.\nKun babalikan, mismong si Department of Foreign Affairs (DFA) Deputy Director Gen. Ma. Angelina M. Santa Catalina an nagpahayag kun nata napili an provincia kan Albay sa pag-host kan nasabing international event.\nIni huli suboot sa "vitality asin dynamism' kaini, pag-abot sa mga development sa ibong kan manlaen-laen na kalse nin kalamidad na pigkakahampang kabale na an bagyo asin pagsabog kan bulkan.\tPag ho-host ng APEC-ISOM sa Albay, binawi huli kay Bagyong 'Hagupit'\tThursday, 04 December 2014 06:51\tLEGAZPI CITY - Labi ngunyan an pagkadismaya kan mga Albayano makalihis na dagos na kanselaronm an nakatalaan na Asia Pacific Economic Cooperation Informal Senior Officials Meeting (APEC-ISOM) na gigibuhon kuta na sa provincia sa masunod na semana.\nKasunod ini kan huma ni 'Hagupit' o typhoon Ruby sa paglaog sa Philippine Area of Responsibility.\nSa mensaheng ipinaabot ni Albay Governor Joey Salceda, sinabi kaini na sa Metro Manila na sana gigibuhon an nasabing dakulang pagtiripon imbes na sa Albay, huli ini sa posibleng pagtama o mamatean na mga pagbaha na dara kan nasambitan ng raot nin panahon.\nSegun kay Albay Public Safety and Emergency Management Office (APSEMO) Head Cedric Daep, sa ngunyan, kun sinda man an may gigibuhon na preparasyon, iyu an an para na sa posibleng pagtama o epekto ni Hagupit.\nNapag-araman na pi-null-out na an gabos na behikulo na gagamiton kuta na para sa convoy kan mga foreign deligates na maabot sa masunod na semana asin balik naman sa Metro Manila para ma-augment sa mga lugar na posibleng tamaan kan raot nin panahon.\nSa kabilang dako, aminado man si Gov. Salceda na nadismaya siya sa biglaan na desisyon asin pagbabago kan venue.\nSegun digdi, halos duwang taon kaining pinaghandaan an nasabing pagtiripon na sarong dakulang tyansa asin prebilihiyo sa provincia asin pinaka-dakulang event na mangyayari sa Albay.Siring man, segun kay Salceda, dakol man suboot na naukudan an mga Albayano sa nangyari.\nAn APEC-ISOM an nakatalaan na gibuhon kuta na sa Desyembre 8-9 sa masunod na semana.\nSa ngunyan, nakatutok na asin naka-alerto an gabos na mga LGUs sa mga lakdang ngani na pagprepararan an paparaning bagyo asin liwat na macierto na makukua kaini an zero casualty goal urog pa na pigsasabing makusog man an nasabing bagyo asin dae narayo sa bagyong Yolanda.\nChristmas Village, pigdadayo sa Naga City\tTuesday, 02 December 2014 15:19\tNAGA CITY- Nilalaoman an pagbulos ngonian kan mga tao sa syudad nin Naga makalihis na pormal nang bukaan an "Kamundagan Festival."\nKasabay kaini, binukaan na man an Christmas Village sa Plaza Quezon kun saen maheheling an manlaen-laen na makolor na ilaw asin musika.\nMaheheling man digdi an sarong life-size belen asin mga darakulaon na Sta. Claus na may kaibanan na drumer boys.\nNgalas-ngalas man an mga tao sa Christmas village na an winter an tema.\nMaheheling digdi an mga harong asin pine tree na napapatos nin nyebe.\nIgwa man nin sarong giant Christmas tree na nagseserbing center of attraction huli sa gayon kan kolor na gikan sa laog kaini.\nAn mga puon nin kahoy sa palibot, pano man nin mga nakasabit na parol na garo bituon na kolor bulawan asin berde.\nIgwa man nin hilera kan mga arko na igwang dekorasyon na mga Christmas lights.\nBukas an nasambitan ng Christmas village puon alas 5:00 nin hapon hasta alas 12:00 nin matanga.\nSa entrevista kan Bombo Radyo Naga ki Fara Bongat, event head asin first lady ni Mayor John Bongat, sinaysay kaini na maogma su boot siya sa naheling niyang reaksyon kan mga tao sa nasambitan ng Kamundagan Festival huli ta ini su boot an katuyuhan kan nasambitan ng event.\nMientras tanto, nilalaoman man na may mga surpresa pang itatao an lokal na gobyerno kan syudad kasabay kan aktibidad.\tMga rebeldeng NPA, liwat na suminakyada sa Albay; truck kan militar inambush\tTuesday, 02 December 2014 06:40\tLEGAZPI CITY--Maswerteng mayong nalugadan asin nagadan sa nangyaring pananambang kan mga rebeldeng New People's Army sa tropa kan militar sa porsyon kan Brgy. Morera sa banwaan kan Guinobatan, provincia nin Albay.\nSegun kay Col. Perfecto Peñaredondo, commanding officer kan 2nd Infantry Battalion, pasiring kuta an mga suldados sa syudad nin Legazpi ngani na mag-atendir sa sarung meeting kan bigla na sana man na paputukan kan mga rebelde an piglulunadan kaining Korean-made (KM) truck.\nSegun digdi, dae na nagbalos pa nin putok an mga militar huli na man sa rikas kian dalagan kan nasabing sakayan sakay an sarung team kan mga suldados na kompwesto nin pokiu mas o menos sampulo katawo.\nMakalihis an insidente, narekober sa lugar an sampulong bala nin M-16.\nSa ngunian, padagos an pinagigibong operasyon kan militar kontra sa mga rebelde makalihis an sunod-sunod na pagsakyada kan mga ini sa manlain lain na porsyon kan rehiyon.\nMrurumduman na kaini sana man na nakalihis na Dominggo kan ultimong an mag inibong na lado sa porsyon kan Brgy. Bololo sa parehong banwaan mantrang Nobyembre 28 man kan mangyari an pagsakyada sa temporary patrol base kan militar sa porsyon kan Brgy. Maopi sa kataid na banwaan kan Daraga.\nApwera kaini, naging sunud-sunod man an pambabadil-gadan sa mga pagtaraid na provincia kan Sorsogon na pigtutukdong kagibo kan mga rebelde siring man an panghaharass sa nagkapirang mga residente sa Masbate na enot nang inapod na 'terorismo' kan mga militar.\tTensyon sa sarong banwaan sa Sorsogon, nagpapadagos, Gobernador kan provincia nanahaw na sa mag-inibong na lado\tMonday, 01 December 2014 20:17\tLEGAZPI CITY -- Nagkakaigwa ngunyan nin dayalogo sa pagultanan kan sinuspendeng Mayor asin Vice Mayor na paramientras na matukaw na chief executive kan Bulan Sorsogon.\nSa intrevista kan Bombo Radyo Legazpi kay P/S Supt. Bernard Banac kan Sorsogon Police Provincial Office, pinangenutan ni Gov. Raul Lee an nasabing dayalogo huli naman sa pagsayuma ni Mayor Marnielle Robles na magbaba sa saiyang pwesto.\nSegun digdi, piglilikayan ninda na mas maglala pa an sitwasyon kaya man nakaposisyon na an mga pulis ngani na magtener na matoninong an mga supporters kan mag-inibong na lado.\nSa ngunyan kaya, may mga supporters an nagsasagibo nin mga pagtiripon sa luwas kan munisipyo bilang pagpapahiling nin suporta sa sinuspendeng alkalde asin Vice mayor kan banwaan.\nMarurumduman na sinuspende kan Sangguniang Panlalawigan si Mayor Robles huli sa suboot pagiging guilty kaini sa pag-abuso sa saiyang poder kabale na an kasong culpable violation of the Constitution, dishonesty, oppression, gross negligence asin grave abuse of authority kun saen ginamit suboot kaini an pondo kan banwaan sa pag-aadal kan saiyang mga aki asin an pagsayuma kaini na bayadan an retirement asin terminal leave benefits kan mga dating opisyal asin empleyado kan lokal na gobyerno.\nApwera digdi, nahahampang man si Robles sa recall election na liwat na pinabukasan kan Commission on Elections kan nakalihis pa sana man semana.\tPNP, nakaalerto sa posibleng urog pang pag-init kan tensyon sa pagultanan kan mga tagasuporta kan sinuspendir asin kan bagong tukaw na alkalde sa banwaan kan Bulan sa Sorsogon\tMonday, 01 December 2014 08:08\tLEGAZPI CITY -- Nakaalerto na ngunyan an mga awtoridad katakod kan posibleng urog pang pag-init kan tensyon sa pagultanan kan mga tagasuporta asin kalaban kan sinuspender na akalde kan Bulan sa provincia nin Sorsogon.\nIni an kasunod kan pormal na pag-tukaw kasuudma ni acting Mayor Patricia "Tessie" Guran makalihis ining pormal na pasumpaon sa posisyon ni Gov. Raul Lee.\nEnot digdi, nanindugan si dating Mayor Marnellie Robles na dae ini maali sa pwesto sa ibong kan suspension order gikan sa Sangguniang Panlalawigan huli na man sa saiyang isinangat na apelar sa Office of the President asin maging an padagos na suporta kan saiyang mga namamanwaan.\nKatakod kaini, naninindugan man an administrator kan banwaan na si Jamer Honra na dae pwedeng paalion si Robles sa posisyon base sa Administrative Order 22 s. 2011.\nSi Robles an nahahampang sa kasong 'culpable violation of the Constitution, dishonesty, oppression, gross negligence asin grave abuse of authority kun saen ginamit soboot kaini an pondo kan banwaan para sa pag-aadal kan saiyang mga aki asin maging an pagsayuma kaini na bayadan an retirement asin terminal leave benefits kan mga dating opisyal asin empleyado kan lokal na gobyerno.\nApwera digdi, nahahampang man si Robles sa recall election na liwat na pinabukasan kan Commission on Elections kan nakalihis na semana.\nEnot nang nagkainitan an mga tagasuporta kaini asin an bagong tukaw na alkalde kasuudma alagad piglalaoman na urog pang malala an tensyon ngunyan na aldaw sa paglaog ni Guran sa saiyang opisina.\tMore...\nPanggagadan sa mag-arama sa Albay, konektado sa pagkagadan kan tugang kan lider kan Concepcion Group'?\tChristmas Tree na gibo sa kamote tops, tampok sa 'Karangahan Green Christmas Festival' sa Albay\tAlbay, pigsierto an seguridad sa APEC hosting ngunyan na Disyembre\tSuspek sa pagsulo sa water system sa Catanduanes, nasangatan na nin kaso makalihis na isumbong kan nakaiwal na asawa\tPage 4 of 61\tStartPrev12345678910NextEnd\tCebu News\t6-anyos patay sa dengue sa Kidapawan\tMunicipal administrator gibugha sa riding in tandem\tBultong mga armas, nabawi sa armory sa Marawi City\tMagtutudlo gipusil patay, sling bag nga dala gikuha sa mga suspek\t8-anyos, gilugos sa 14-anyos\tPolice officer, binaril-patay ng pamankin ng bise mayor\tPangasinan News\tAbung na Vice-Mayor ed Pangasinan, tinakewan\tEx-PGMA maliket ed inpan basura na Ombudsman ed kaso to\t14-anyos ya dalaginding, ni-rape na aman empleyado ed munisipyo ed Pangasinan\tNanalasan ipo-ipo anggapoy masyadong intilak ya pinsala\tNegosyante, sinaksak diad loob na tindaan\t3 kwarto na eskwelaan ed Pangasinan, apu-ulan\tIlocano News\tP27-M a gatad ti fully grown marijuana, naparut idiay Ilocos Sur\tNasarakan a bangkay idiay ili a Banna, dandani naisina ti ulo na\tSanitary landfill iti Laoag City, nasuroken a makalawas a banbantayan ti BFP gapu ti uram\tBangkay dagiti 3 natay a biktima ti bus accident iti Burgos, Ilocos Norte, naiyawiden iti lugarda\tSecurity guard, nasulbar ti nabayagen a problema na iti tulong ti programa a 'Duralex Sedlex' ti Bombo Laoag\t2-anyos, natay kalpasan a nalmes iti irigasyon\tIlongo News\tIligal nga quarry, gin pa bombo\tMga Pinoy sa Brazil, excited na sa World Cup; presyo ng bilihin, tumaas\tLapsag ginpainum sang dugo sang babaylan napatay\t1 patay, 4 pilason sa pagpang-ambush sang BIFF sa mga suldado sa Datu Unsay, Maguindanao\tMenor de edad patay, matapos malumos\tMister, ginluthang patay sa atubang sang live-in partner kag anak\tOther Dialects\tCash assistance na OWWA para ta biktima na Supertyphoon Lawin, vinukatan da manin\tTricycle driver,ginaru na y bag na pasahero na ta Cagayan\tPagtunga sa Aklan sa daywang distrito, uman nga gin buhi sa Kongreso\tBarangay chairman, arestado sa pagpanakit it onga\tMinaltratong OFW sa Saudi Arabia, naka-uli eon sa bulig it Bombo Radyo\tPagkasunog it 2 baeay ag 1 apartment building sa Boracay, nag-aywan it P600,000 nga halit\tContact Us\tAddress: 2406 Nobel corner Edison Streets, Makati City Philippines


Magpagiya sa Diyos Para sa Maugmang Pag-agom | Maugmang Pamilya\nBASAHON SA Abui Acholi Afrikaans Ahanta Ajië Albanian Aleman Alur American Sign Language Amharic Angolan Sign Language Arabic Arabic (Morocco) Arabic (Tunisia) Argentinean Sign Language Armenian Assamese Ateso Aukan Australian Sign Language Aymara Azerbaijani Azerbaijani (Cyrillic) Balinese Bambara Baoule Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Bengali Biak Bicol Bislama Bissau Guinean Creole Bolivian Sign Language Bomu Boulou Brazilian Sign Language Bulgarian Cakchiquel (Western) Cambodian Catalan Cebuano Changana (Zimbabwe) Chavacano Chichewa Chilean Sign Language Chin (Hakha) Chin (Tiddim) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Croatian Cuban Sign Language Czech Czech Sign Language Damara Dangme Danish Dayak Ngaju Digor Diola Douala Drehu Dusun Dutch Ecuadorian Sign Language Edo Efik Emberá (Catío) Esan Español Estonian Ewe Faroese Fijian Finnish Finnish Sign Language Fon Frafra French Sign Language Ga Galician Garifuna Georgian German Sign Language Ghanaian Sign Language Gitonga Greenlandic Griego Guarani Guarani (Bolivia) Guatemalan Sign Language Guerze Gujarati Gun Guna Haitian Creole Hapon Hausa Hebreo Herero Hiligaynon Hindi Hiri Motu Hmong (White) Huastec (San Luis Potosi) Hungarian Hungarian Sign Language Iban Ibanag Ibinda Icelandic Igbo Iloko Indian Sign Language Indonesian Indonesian Sign Language Ingles Irish Isoko Italian Sign Language Italiano Japanese Sign Language Javanese Jula Kabiye Kabyle Kachin Kannada Karen (S'gaw) Kazakh Kekchi Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kongo Korean Sign Language Koreano Kpelle Krio Kurdish Kurmanji (Caucasus) Kurdish Kurmanji (Cyrillic) Kurdish Sorani Kwangali Kwanyama Kyangonde Lamba Latvian Lenje Lhukonzo Lingala Lithuanian Lomwe Low German Luganda Lugbara Lunda Luo Macedonian Macua Madagascar Sign Language Madura Malagasy Malawi Sign Language Malay Malayalam Maltese Mam Mambwe-Lungu Mandjak Maninkakan (Eastern) Mapudungun Marathi Mauritian Creole Maya Mazahua Mazatec (Huautla) Mbukushu Mende Meru Mexican Sign Language Mingrelian Mixe Mixtec (Guerrero) Mixtec (Huajuapan) Mizo Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Nambya Navajo Ndau Ndebele Ndebele (Zimbabwe) Ndonga Nengone Nepali Nepali Sign Language New Zealand Sign Language Ngabere Ngangela Nias Niuean Norwegian Nyaneka Nyungwe Nzema Oromo Ossetian Otetela Otomi (Mezquital Valley) Panamanian Sign Language Pangasinan Papiamento (Aruba) Papiamento (Curaçao) Paraguayan Sign Language Pennsylvania German Persian Pidgin (Cameroon) Polish Polish Sign Language Portuguese Portuguese Sign Language Pranses Pular Punjabi Punjabi (Shahmukhi) Páez Quechua (Ancash) Quechua (Ayacucho) Quechua (Bolivia) Quechua (Cuzco) Quiche Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romany (Bulgaria) Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Southern Greece) Rumanyo Runyankore Ruso Russian Sign Language Rutoro Réunion Creole Samoan Sangir Sango Saramaccan Sarnami Sena Sepedi Serbian Serbian (Roman) Serer Sesotho (Lesotho) Sesotho (South Africa) Setswana Seychelles Creole Shona Shuar Sidama Silozi Sinhala Slovak Slovak Sign Language Slovenian Solomon Islands Pidgin Somali Spanish Sign Language Sranantongo Sunda Susu Swahili Swahili (Congo) Swati Swedish Swedish Sign Language Tagalog Tahitian Tajiki Tamil Tandroy Tankarana Tarahumara (Central) Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Toraja Totonac Tshiluba Tshwa Tsonga Turkish Turkmen Turkmen (Cyrillic) Tuvaluan Tuvinian Twi Tzeltal Tzotzil Udmurt Uighur (Cyrillic) Ukrainian Urdu Urhobo Uruund Uzbek Uzbek (Roman) Valencian Venda Venezuelan Sign Language Vezo Vietnamese Wallisian Waray-Waray Wayuunaiki Welsh Wichi Wolaita Wolof Xhosa Xârâcùù Yoruba Zande Zapotec (Isthmus) Zapotec (Lachiguiri) Zimbabwe Sign Language Zulu\nMagpagiya sa Diyos Para sa Maugmang Pag-agom\n‘An naglalang sa sainda sa kapinunan naglalang sa saindang lalaki asin babayi.’—Mateo 19:4, An Marahay na Bareta Biblia\nAn Diyos na si Jehova * an nagkasal sa inot na mag-agom. Sinasabi sa sato kan Bibliya na ginibo niya an inot na babayi asin ‘dinara niya ini sa lalaki.’ Ugmahon si Adan kaya nasabi niya: ‘Ini ngunyan tulang nin sakong mga tulang, asin laman nin sakong laman.’ (Genesis 2:22, 23) Sagkod ngunyan, gusto pa man giraray ni Jehova na magin maugma an mga mag-agom.\nPag nag-agom ka, tibaad isipon mong magigin perpekto an gabos. Pero an totoo, nagkakaproblema an mga mag-agom dawa talagang nagkakaminuutan. (1 Corinto 7:28) Sa brosyur na ini, may mahihiling kamong mga prinsipyo sa Bibliya, na pag sinunod nindo, puwedeng magin maugma kamong mag-agom pati an pamilya mo.—Salmo 19:8-11.\n1 SUNUDON AN PAPEL NA ITINAO NI JEHOVA\nAN SINASABI KAN BIBLIYA: An agom na lalaki iyo an payo kan pamilya.—Efeso 5:23.\nKun ika agom na lalaki, inaasahan ni Jehova na aasikasuhon mo an saimong agom asin magigin mabuot ka sa saiya. (1 Pedro 3:7) Ginibo siya ni Jehova bilang katuwang mo sa buhay asin gusto niya na padabaon mo siya asin tawan nin dignidad. (Genesis 2:18) Dapat na mamutan mong marhay an saimong agom. Dapat na handa kang inuton an kapakanan niya kisa sa saimo.—Efeso 5:25-29.\nKun ika agom na babayi, inaasahan ni Jehova na igagalang mong marhay an saimong agom asin tatabangan na magampanan an saiyang papel. (1 Corinto 11:3; Efeso 5:33, BPV *) Suportaran mo an mga desisyon niya asin bilog na pusong makikooperar sa saiya. (Colosas 3:18) Kun gigibuhon mo iyan, mas magigin magayon ka sa paghiling kan saimong agom asin ni Jehova.—1 Pedro 3:1-6.\nHaputon an saimong agom kun paano ka magigin mas marahay na agom. Magdangog na marhay, asin gibuhon an makakaya mo para magin mas marahay na agom\nMagin mapasensiya. Kaipuhan nin panahon para manudan nindo kun paano mapapaugma an kada saro\n2 ISIPON PIRMI AN MAMAMATIAN KAN AGOM MO\nAN SINASABI KAN BIBLIYA: Kaipuhan mong isipon an ikakarahay kan agom mo. (Filipos 2:3, 4, BPV) Padabaon siya. Gusto ni Jehova na magin ‘mabuot sa gabos’ an mga lingkod niya. (2 Timoteo 2:24) ‘An makulog na mga tataramon arog sa espada, nakakalugad nin hararom, alagad an mga tataramon kan madunong nakakabulong.’ Kaya pag-isipan na marhay an sasabihon mo. (Talinhaga 12:18, BPV) Tatabangan ka kan espiritu ni Jehova na magtaram na may kabuutan saka pagkamuot.—Galacia 5:22, 23; Colosas 4:6.\nMamibi nguna na tabangan kang magin kalmado asin bukas an isip pag may ipapakipag-ulay kang seryosong bagay sa agom mo\nPag-isipan na marhay an sasabihon mo saka kun paano mo iyan sasabihon\n3 MAG-ISIP BILANG MAGKA-TEAM\nAN SINASABI KAN BIBLIYA: Pag nag-agom ka, “sarong laman” na kamo kan saimong agom. (Mateo 19:5) Pero, magkalain na indibidwal pa man giraray kamo na puwedeng magkaiba an mga opinyon. Kaya kaipuhan nindong pag-adalan kun paano magkakauyon an iniisip asin sabuot nindo. (Filipos 2:2) Mahalagang marhay na magkauyon kamo pag naggigibo nin mga desisyon. An Bibliya nagsasabi: ‘Paagi sa pagkonsulta, napaparahay an mga plano.’ (Talinhaga 20:18, NW) Gamiton na giya an mga prinsipyo sa Bibliya pag naggigibo kamo nin importanteng mga desisyon.—Talinhaga 8:32, 33.\nSabihon sa agom mo an mga namamatian mo, bako sana an mga impormasyon o opinyon mo\nKaulayon nguna an saimong agom bago mag-“iyo” sa ano man na bagay\n^ par. 4 Jehova an pangaran nin Diyos arog kan mahihiling sa Bibliya.\nMAGIN REALISTIKO ASIN POSITIBO\nDai magin perpeksiyonista, sa sadiri mo o sa agom mo. (Salmo 103:14; Santiago 3:2) Magpokus sa magagayon na ugali kan saimong agom. Magtiwala na epektibo an pagsunod sa mga prinsipyo sa Bibliya. Magin mapasensiya. (2 Timoteo 3:16) Bebendisyunan ka ni Jehova kun hihinguwahon mong sunudon an paggiya niya, asin sa pag-agi nin mga taon lalong mákusog an pag-ibanan nindong mag-agom.—Galacia 6:9.\nNamamatian daw ni agom na mas iniinot ko an kapakanan niya kisa sa sadiri ko?\nAno an ginibo ko ngunyan na aldaw para ipahiling ki agom na padaba asin iginagalang ko siya?\nPuwedeng mangyari na an sarong pamilya may seguridad sa pinansiyal pero dai tiwasay pag-abot sa mas mahalagang bagay.


Physical distancing dai na uso sa Naga - NCPO\nNagiging tugak na an nagkaperang mga establisimiento de negosyo sa Ciudad nin Naga sa pagpasunod kan health protocol sa pagtubod ninda na pinagpag na ni bagyong Rolly asin Ulysses an virus.\nAn iba sa sainda na isyuhan na nin tiket asin pinamulta base sa ordinansa laban sa Covid-19 kan lokal na gobierno kan ciudad, alagad dai paman nginaranan kan Naga City Police Office.\nKun magiging pabaya an mga negosyante sa laog kan saindang establisimiento, namemeligro na maglangkaw an caso kan coronavirus (Covid-19) sa ciudad.\nSi Police Lt. Col. Errol Garchitorena, deputy city director kan NCPO nagpahayag na saiya nang pinapatanidan an padagos nagsisinutil kan dai pagsunod sa mga restaurant kan physical distancing na dai dapat maging ‘‘relax’’ an mga negosyante mantang dai pa nahahali an problema sa pandemya.\nSa saindang pagpatrolya naheling an mga darakulang establisimiento na baliwala na an physical distancing arog kan lugar sa Magsaysay Avenue, Peñafrancia Avenue, Elias Angeles Street maging sa mga mall.\nHinagad kan NCPO kun ano an naging penalidad kan City Hall matapos ma-isyuhan nin tiket an pasaway na mga negosyante mantang pig-aandaman ninda an sunod na surprisang inspeksyon nganing liwat mafinaran base sa pigmamando kan ordinansa asin policia kan IATF.\nKun saindang papabayaan an ugali ninda nagluluwas na lingas kugong an saindang pag-estricto, sabi pa ni Garchitorena.\nSa Public Safety Office (PSO), sinabi ni Arnulfo Fausto an jefe kan Traffic Management Center na liwat nindang pinapatanidan an sektor nin transporte huli ta dai na nagsusunod kan physical distancing, paghale na kan face mask asin face shield mientras na yaon sinda sa laog kan vehiculo.\nPosibleng nagtutubod an publico na nagkulpa na an mga caso sa coronavirus asin natahuban na kan mga nakaaging calamidad.\nSa listahan kan PSO igwa nang 1,190 na nagkadarakop na dai nagsusulot nin face mask asin dai nagsusunod sa physical distancing.\nNareparo pa na dakul nang mga pampasajerong jeepney an dai nagsusunod sa physical distancing sa saindang pasajeros.\nMaging an mga tsuper nin trimobile dai pa ngani na-eenmiendahan an ordinansa na gibohon nang duwa an saindang pasajero alagad lingaw na kan physical distancing. (dpa)


Dating Bicol Varsitarians, ginibong Sarong Banggi hali sa sarong famusong kansyon Bikolnon sa katuyuhan na magkasararo an gabos na Bikolano, mapadanay an kultura, estorya asin linguahe o tataramon kan mga Bikolano bilang pag-urgolyo kan mayaman na lugar na pig-aapod Kabikolan.\nSampulong mga juvenes hali sa Camarines Norte, Camarines Sur, Albay asin Sorsogon an nagtiripon sa sadit na sulong kataid kan bantugan na Baker’s Hall sa UP Los Baṅos sa okasyon kan Loyalty Day kan Universidad kan Oktubre 10, 1964.\nAn Bicol Varsitarians kaya compuesto nin mga taga-Bikol na estudyante sa UP kan dekada 50 asin amay na parte kan dekada 60. Mina-eleksyon kan mga opisyales, nagkakaigwa nin induction of officers, nabarabarayle sa sarong auditorium alagad kinaagahan an mga opisyales asin miyembros kan Varsitarians maski magsarabatan sa laog kan campus dai nagtitirinohan asin dai na magkabiristohan.\nKaya naisip kan 10ng SB founders kadto na gibihon ining kaburunyugan nin mga estudyante sa UPLB na garo magturugang an arapudan ngani Hermano asin Hermana.\nDara garo kan kapungawan sa pamilya ta harayo sinda sa saindang mga mahal sa buhay kaya sentimental asin emosyonal an mga miyembros kan Sarong Banggi.\nAn mga advisers pati kan Sarong Banggi kan panahon na idto na pig-aapod na socio-civic organization, sarong gobernador sa Bikol, sarong dekano sa UP Diliman asin sarong babaeng topnatcher University Councilor na ngunyan bantugan na negosyante sa enterong kinaban.\nMaski kan enot dai pigreconucir an Sarong Banggi bilang student organization ta considirado ining “regional organization” na bawal kadto pero naguin aktibo an organisasyon ta may mga miyembrong university/college scholar, may mga staffer kan college publication, may mga opisyales kan student government, may mga champion na parakawat sa campus asin nanggagana sa mga debate asin oratorical contests an mga miyembros kaini.\nKadakol kan mga naenot na miyembros an naguin regional directors nin mga ahensya kan gobyerno, managers kan mga banko, mga alkalde nin banwaan, business editor nin dakulang diyaryo nasyonal\n(Manila Bulletin), may nagpalakop kan Couples for Christ sa ibang parte kan kinaban, nagkampeon sa Rodeo, an ralaban kan mga animal science students dapit sa abilidad kan mga hayop arog kan mga kabayo, baka, damulag asin manok asin iba pa.\nNaguin bantog pa an Sarong Banggi dahil sa mga aktibista, rebelde asin mga militanteng miyembros kaini. May dakol na nagkagaradan sa kabukidan.\nMala ta pigdara kan grupo an bantugan an Samahang Kamangyan kan Philippine College of Commerce o Polytechnic University of the Philippines sa Manila na nagpasali kan saindang talento sa entablado sa pagkumbincir sa publiko na mabuklat an mata sa mga nagyayari sa politika sa laog kan nasyon.\nMay sarong miyembro kan SB na naguin sikat na director, actor sa entablado ngunyan iyo na an pinakaeksperto pag-abot sa tanom na gumamela digdi sa nasyon o entero pang Asya.\nDakol na mga miyembros kaini an natawan nin awards sa pagprotihir kan kapalibutan bako lang sa Pilipinas kundi sa Canada asin Amerika. An saro naguin chairman kan Nataional Housing Authority.\nKun igwa nin mga aktibista, igwa man nin mga halangkaw na opiyal kan pulis asin army an Sarong Banggi pero maski nagkakasarabatan garo mayo sana. Igwang naguin coronel, igwa man naguin supremo kan mga rebelde sa sarong provincia sa luwas kan Bikol.\nKan dai na mapugulan an popularidad bilang organisasyon kan mga Bikolano, nagbukas na nin primerong sanga sa ciudad nin Naga, enot sa Ateneo asin UNC, nagbukas sa Guinobatan, sa ciudad nin Legazpi, sa Pili, sa Tabaco, sa Daet, sa Irosin Sorsogon asin sa Kamaynilaan.\nHasta nagburukas pa sa Polangui, sa Labo, sa Quezon Province, sa Ragay, sa BISCAST asin sa Partido.\nNaguin sarong national organization, naguin international pa kaya igwa nin Sarong Banggi Philippines asin Sarong Banggi Organization International.\nPero maski siring mantenido an paguiguin humilde an mga miyembros kan grupo pero mantenido man an respetong itinatao sa kada miyembro.\nMayo ining politika asin dai nagpapagamit sa kiisay man na politiko o partido politikal sa laog kan labing 50 anyos kan Sarong Banggi na nabubuhay sa ibabaw kan kinaban.\nMay nagprobar man na barangaon ini, may nagprobar na patalsikon an ibang miyembros kundi napagkasunduan kan kadaklan na sa sarong pamilya na magturugang arog kan Sarong Banggi mayong na-eexpel o nagdedemitir o nagreresign sa paguiguin miyembro.\nApuera kan mga regular na miyembro sa mga campuses si mga nagtapos na o nagpondo na pag-adal naguiguin miyembros kan council of elders sa manlaen-laen na ciudad o campus.\nMinsan huli sa distancia kan mga edad nagkakaigwa nin dai pagkaka-irintindihan an mga elders asin mga regulars. Alagad iyan gabos madaling maresolviran.\nAn Sarong Banggi iyo na an pinakadakulang socio-civic organization nin mga Bikolano sa anom na provincias asin pitong ciudades kan rehiyon asin sa enterong Pilipinas asin ibang parte kan kinaban.\nAno an sekreto? An motto kan SB kan Sarong Banggi: Sa Pagkasararo may Kusog! SPMK.


Pambabadil sa lider kan kumunista “shootout”- CPP\n‘’Shootout’’ an nangyaring pambabadil sa sekretaryo kan Bicol Regional Party Committee kan Communist Party of the Philippines sa Barangay Cararayan, Ciudad nin Naga sa ginibong operasyon kan 9th Infantry Division kan Philippine Army asin kan Naga City Police Office kan Marso 16 nin banggui.\nIni an pinaluwas na press statement kan information bureau kan CPP bilang saindang reaksyon sa pagkakagadan sa saindang lider na si Alfredo Merilos alias Ka Owen na segun sa sainda an envuelto sa shootout mga miembros kan militar asin nagkaperang miembros kan NCPO.\nNakadamay iyo an saiyang kaibanan na si Liza Beriso Ocampo, na dai palang nahahaloy balik bayan bilang OFW hali sa Dubai alagad an sadiring tawo kaini duda sa nangyaring pagkakabadil sa victima.\nSi Ocampo iyo an kagsadiri kan harong na temporaryong pig-eestaran ni Fajardo mantang ini nagpapabulong sa doctor sa Ciudad nin Naga.\nSinabi pa na yaon digdi sa ciudad si Ka Owen huli ta nagpapabulong sa doctor matapos magsapo nin mild stroke perang semana na an nakakaagi. ‘’It is highly doubtful that Merilos, in his condition, could engage in any sort of firefight with a combined military and police force’’\nBase pa sa inpormasyon kan CPP, si Merilos mayong armas kan siya mag-bakasyon nganing magpabulong mantang si Ocampo marhay na tawo inapod pa nindang ‘’good samaritan’’ na nagtataong may maestaran an victima sa tabang kan saiyang amiga o amigo mientras na may kamatian sa salud.\nAn pang-gagadan ki Merilos nagluluwas na assassination operations kan AFP asin PNP na ginamit na dahilan an pagserbe kan mandamiento de aresto, sabi pa kan CPP.\nSa lado kan 9th Infantry Division kan Philippine Army na may base sa Camp Elias Angeles, Pili, Camarines Sur ipinahayag na mayong katutuanan an mga akusasyon kan CPP huli ta lihitimong an saindang operasyon.\nIni an mga pahayag ni Capt. Joash Pramis, opisyal na parataram kan 9th ID asin nagtutubod siya na ginibo sana kan mga awtoridad an saindang trabajo sa pagserbe kan mandamiento de aresto alagad nagprobar na maglaban kaya napiritan na paputokan an lider kan CPP asin an saiyang kaibahan na babae.\nPiglalaoman na kan 9th ID na mapaluwas nin sadiring mga alegasyon an kampo kan CPP contra sa AFP asin PNP, sabi pa ni Pramis. (dpaures)